Kuil Sri Subramaniar di Gunung Cheroh lengang
Oleh ASLIZA MUSA

28 Januari 2021, 1:53 pm
IPOH – Saban tahun Kuil Sri Subramaniar di Gunung Cheroh dekat sini tidak pernah sunyi daripada dikunjungi ratusan ribu penganut beragama Hindu bagi meraikan perayaan Thaipusam.
Bagaimanapun, kemeriahan perayaan sempena memperingati kelahiran Dewa Murugan itu berbeza tahun ini di kuil yang berusia lebih 100 tahun itu ekoran pandemik Covid-19.
Tinjauan di pekarangan kuil mendapati suasana lengang kerana penganut beragama Hindu tidak dibenarkan hadir melainkan hanya kira-kira 20 ahli jawatankuasa dan petugas yang dibenarkan berada di dalam kuil tersebut untuk melakukan upacara sembahyang.
Beberapa anggota polis juga dilihat berada di luar pekarangan kuil berkenaan untuk memantau keadaan bagi mengelakkan berlaku sebarang perkara tidak diingini.
Pengerusi kuil, M. Vivekanda berkata, situasi itu walaupun amat menyedihkan namun mereka akur dengan keputusan kerajaan sebagai usaha mengekang penularan wabak Covid-19.
Katanya, ramai penganut beragama Hindu meluahkan rasa kecewa dan sedih kerana tidak dapat melakukan upacara keagamaan termasuk menyempurnakan nazar masing-masing.

“Selepas lebih 50 tahun, ini kali kedua perayaan Thaipusam disambut suram di kuil yang berusia lebih 100 tahun ini selepas perintah darurat 1969.
“Siapa sangka, kita akan berdepan dengan situasi sama sekali lagi, harap-harap wabak ini cepat reda dan kita boleh menyambut perayaan ini dengan meriah tahun hadapan,” katanya ketika ditemui di pekarangan kuil di sini hari ini.
Menurut beliau, ahli jawatankuasa juga mengambil inisiatif mengadakan Facebook live bagi membolehkan penganutnya mengikuti upacara sembahyang yang diadakan di kuil berkenaan. -K! ONLINE


JAS kesan pengusaha kuari langgar tiga syarat kelulusan EIA
Oleh SHAARANI ISMAIL

28 Januari 2021, 2:41 pm
IPOH – Pihak yang diberikan kelulusan menjalankan aktiviti kuari berhampiran Pantai Teluk Akuan, dalam kawasan Hutan Simpan Segari Melintang, dekat Manjung hingga mengakibatkan kawasan pesisir pantai berkenaan bertukar warna dikesan melanggar tiga syarat kelulusan Laporan Penilaian Alam Sekitar (EIA).
Pengarah Jabatan Alam Sekitar (JAS) Perak, Rosli Zul berkata, berikutan itu pihaknya akan mengambil tindakan yang sewajarnya sebagaimana diperuntukkan mengikut Seksyen 34A Akta Kualiti Alam Sekeliling 1974.
“Pemeriksaan mendapati terdapat pelanggaran syarat kelulusan EIA oleh pihak berkenaan.
“Dalam tindakan ada tiga (ketidakpatuhan dan pelanggaran starat EIA) dan ada kesalahan lain dalam penilaian lanjut.
“Status air pelepasan semasa pemeriksaan adalah baik, tetapi kesan sedimen jelas di tebing alur air,” katanya ketika dihubungi.
Rosli berkata, notis arahan henti kerja dan tindakan remedi juga akan dikeluarkan kepada pengusaha kuari berkenaan mengikut Seksyen 31 akta sama.

Kosmo! sebelum ini melaporkan, kesan kemusnahan alam sekitar berikutan kegiatan kuari yang dikesan tidak mematuhi beberapa syarat kelulusan Penilaian Kesan Alam Sekitar (EIA) yang sedang dijalankan di Hutan Simpan Segari Melintang kini merebak ke Pantai Teluk Akuan yang terletak berhampiran.
Pantai yang turut menjadi lokasi pendaratan penyu untuk bertelur itu kini tercemar dengan kesan tanah yang turut mengakibatkan persisirnya dikelilingi warna keruh tanah. -K! ONLINE


Komputer terpakai jadi pilihan ibu bapa
Oleh MOHD RASDAN AHMAD

28 Januari 2021, 2:57 pm
PETALING JAYA – Pengusaha kedai komputer terpakai seperti mendapat durian runtuh apabila perniagaan mereka menjadi tumpuan daripada ibu bapa yang datang untuk membeli peranti itu bagi memenuhi keperluan anak-anak mereka melaksanakan Pengajaran dan Pembelajaran di Rumah (PdPR).
Tinjauan Kosmo! di beberapa kedai komputer terpakai di sekitar bandar raya ini menunjukkan permintaan dan pembelian komputer riba dan komputer terpakai sebagai pilihan utama ketika ini.
Seorang pengusaha kedai barangan komputer terpakai, Afiq Rahmed, 34, berkata, perlaksanaan PdPR sepanjang tempoh perintah kawalan pergerakan (PKP) memberikan rezeki yang lebih kepada mereka.
“Ketika ini komputer terpakai menjadi pilihan ibu bapa, ada juga yang datang untuk membaiki dan menambah kelajuan komputer riba lama mereka sebelum ini bagi memenuhi kehendak pembelajaran anak-anak mereka.
“Faktor harga yang murah menjadikan komputer terpakai pilihan mereka, lagipun kualiti komputer-komputer terpakai masih lagi elok dan boleh digunakan untuk beberapa tempoh masa lagi,” ujarnya kepada Kosmo! hari ini.
Afiq yang memiliki sebuah kedai komputer terpakai turut menggunakan perkhidmatan dalam talian dalam penjualan produknya. Harga komputer terpakai yang dijualnya bermula pada harga RM250 sehingga RM2,000 seunit.

Sementara itu, bagi peniaga komputer terpakai secara dalam talian, Mohd. Fahmi Mustapha, 36, pula berkata, PKP yang dilaksanakan ketika ini sedikit menyukarkannya untuk mendapatkan stok komputer-komputer terpakai.
“Memang stok yang ada dengan saya ketika ini semakin susut, permintaan komputer riba dan komputer biasa terpakai memang menjadi pilihan ibu bapa yang mempunyai pendapatan biasa.
“Bagi ibu bapa yang bekerja memang mereka mampu, namun bagi ibu bapa yang bekerja biasa dan tinggal di kawasan kampung pilihan mereka adalah komputer terpakai bagi memenuhi keperluan anak-anak mereka,” jelasnya. -K! ONLINE


Wanita 63 tahun direman 2 hari kes sogok polis RM28,150
Oleh MOHD SYALMIZI HAMID

28 Januari 2021, 1:49 pm
GEORGE TOWN – Seorang wanita berusia 63 tahun ditahan reman selama dua hari bermula hari ini bagi membantu siasatan berhubung dakwaan menawarkan sogokan kepada polis sebanyak RM28,150.
Perintah reman itu dikeluarkan Majistret Jamaliah Abd. Manap di Mahkamah Majistret di sini selepas permohonan dibuat Penolong Penguasa Suruhanjaya Pencegahan Rasuah Malaysia (SPRM), G. Jayarah.
Kes itu disiasat mengikut Seksyen 17(b) Akta SPRM 2009.
Penahanan reman itu bagi membolehkan siasatan lanjut berhubung kes menawarkan wang tunai berjumlah RM28,150 sebagai sogokan kepada anggota polis untuk melepaskan individu yang ditahan.
Terdahulu, wanita itu ditahan bersama enam lelaki tempatan berusia antara 27 hingga 67 tahun di sini kelmarin selepas dipercayai terbabit dalam sindiket pengedaran rokok dan arak seludup di negeri ini.
Kesemua mereka ditahan menerusi Ops Kontraban yang dilakukan sepasukan anggota dari Jabatan Keselamatan Dalam Negeri dan Ketenteraman Awam (JKDNKA) Bukit Aman di daerah Barat Daya dan Seberang Perai Tengah.

Operasi itu berjaya merampas 184,800 batang rokok kretek dan 1,632 tin arak tidak bercukai masing-masing bernilai RM151,536 dan RM10,883.48.
Selain rokok kretek dan arak, polis turut merampas enam kereta dianggarkan bernilai RM40,000 serta wang tunai RM218,187 dengan nilai keseluruhan berjumlah RM448,756.48.
Kesemua suspek yang ditahan bersama wang sogokan kemudian diserahkan kepada SPRM Pulau Pinang.  – K! ONLINE


Hanya polis bangsa India bantu usung pedati
Oleh EDDY AQMAL MOHAMED HAMIDI

28 Januari 2021, 3:04 pm
PETALING JAYA – Sepasukan anggota polis yang dirakam mengusung pedati sempena sambutan Thaipusam 2021 di Kuala Lumpur semalam adalah bertujuan untuk mempercepatkan pergerakan arca berkenaan setelah diminta oleh pihak penganjur.
Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya telah mengesan penularan video berdurasi lapan saat tersebut.
“Semakan mendapati video berkenaan dirakam sewaktu pihak polis membantu mempercepatkan pergerakan arca berkenaan setelah diminta oleh pihak penganjur berikutan hanya 10 individu sahaja yang dibenarkan terlibat dalam pergerakan tersebut bagi mematuhi prosedur operasi standard (SOP).
“Video berkenaan telah dirakam kira-kira pukul 3 pagi semalam di Kuil Sri Maha Mariamman, Jalan Tun H.S. Lee dan semua petugas polis yang terlibat memberikan bantuan adalah berbangsa India,” katanya menerusi satu kenyataan di sini hari ini.
Tambah Zainal, orang ramai yang mempunyai sebarang maklumat atau pertanyaan diminta untuk menyalurkannya ke Ibu Pejabat Polis Daerah Dang Wangi di talian 03-2600 2222 atau Hotline Polis Kuala Lumpur di talian 03-2115 9999 atau tampil ke mana-mana balai polis berdekatan.
Terdahulu, Menteri Kanan Keselamatan, Datuk Seri Ismail Sabri sebelum ini mengumumkan bahawa perarakan Pedati Perak Kuil Sri Subramaniam Swamy Batu Caves itu dibenarkan namun hanya akan melibatkan 10 peserta tanpa penyertaan orang awam.

Jelas beliau, 10 individu yang dibenarkan itu juga ditetapkan perlu berada di dalam kenderaan yang menarik pedati berkenaan untuk sepanjang perjalanan. -K! ONLINE


Penoreh getah maut, motosikal rempuh tiang telefon tumbang
Oleh BAHRUDDIN HATTA

28 Januari 2021, 4:04 pm
KUALA KRAI – Seorang penoreh getah maut selepas motosikal yang ditunggangnya merempuh sebatang tiang telefon yang tumbang merintangi jalan di Kilometer 69.9, Jalan Kota Bharu – Gua Musang dekat Guchil 7 di sini semalam.
Dalam kejadian kira-kira pukul 9.45 malam itu, mangsa, Hanafi Yusof, 45, yang menunggang motosikal jenis Honda Dash maut di tempat kejadian selepas mengalami kecederaan pada bahagian kepala.
Ketua Polis Daerah Kuala Krai, Superintendan Suzaimi Mohamed berkata, siasatan awal mendapati mangsa menunggang motosikal seorang diri dan sedang dalam perjalanan dari Kampung Bedal di sini ke bandar Kuala Krai.
Menurutnya, apabila tiba di lokasi kejadian, mangsa dipercayai tidak sempat mengelak sebatang tiang telefon yang telah tumbang sehingga menghalang laluan utama jalan raya.
“Insiden itu menyebabkan motosikal mangsa merempuh tiang telefon itu sebelum disahkan meninggal dunia di lokasi kejadian.
“Sebelum berlaku kemalangan itu, tiang telefon yang berada di tepi jalan itu tumbang merintangi jalan dipercayai akibat dirempuh sebuah lori,” katanya ketika dihubungi Kosmo! hari ini.

Menurut Suzaimi, bagaimanapun, pemandu lori itu dipercayai telah melarikan diri bersama kenderaan yang dipandunya itu.
Katanya, berdasarkan siasatan, nahas yang melibatkan penunggang motosikal itu berpunca daripada kecuaian pemandu lori tersebut.
“Polis kini sedang mengesan pemandu lori yang menyebabkan punca berlakunya kemalangan itu.
“Mayat mangsa dihantar ke Hospital Sultan Ismal Petra di sini untuk proses bedah siasat,” katanya
Tambahnya, kes disiasat mengikut Seksyen 41(1) Akta Pengangkutan Jalan 1987. -K! ONLINE


Bro Firdaus Wong sedia bantuan gajet, data kepada 300 pelajar
Oleh AHMAD SHAHERMAN SHAMSURI

28 Januari 2021, 2:47 pm
PETALING JAYA – Pendakwah Cina Muslim, Firdaus Wong Wai Hung mengambil insiatif menyediakan peruntukkan kepada 300 orang pelajar yang kurang berkemampuan membeli gajet dan pakej data.
Firdaus Wong atau lebih dikenali sebagai Bro Firdaus Wong menerusi klip videonya di Facebook memaklumkan, mereka yang memerlukan bantuan itu boleh memohonnya melalui www.mrmcare.com/edu.
Beliau yang juga pengasas pertubuhan bukan kerajaan (NGO) Multiracial Reverted Muslim (MRM) berkata, permohonan untuk mendapatkan bantuan itu telah dibuka sejak Selasa lalu.
“MRM melalui sayap ekonominya, MRM Plus Sdn. Bhd. memperkenalkan projek NADIPELAJAR di mana kami akan memperuntukkan RM150,000 untuk bantuan gajet dan data kepada 300 pelajar yang memerlukan.
“Kami di MRM sentiasa prihatin akan keperluan masyarakat tanpa mengira agama mahupun bangsa,” katanya di laman Facebook.
Pada masa sama, beliau berharap agar usaha murni itu dapat memberikan manfaat kepada masyarakat sekaligus menyelesaikan masalah yang pelajar kita hadapi.

“Semoga Allah menerima sedikit usaha dari kami ini,” jelasnya.-K! ONLINE


Tular kereta lawan arus di Perai
Oleh MOHD SYALMIZI HAMID

28 Januari 2021, 2:12 pm
SEBERANG PERAI – Satu rakaman video yang memaparkan sebuah kereta dipandu melawan arus di Lebuh Raya Lingkaran Luar Butterworth (BORR) dekat Perai di sini tular di media sosial sejak semalam.
Menurut pengguna Facebook, kejadian itu dipercayai berlaku ketika kereta itu dipandu dari arah Jambatan Perai menghala ke Taman Inderawasih.
Kejadian berkenaan dikatakan berlaku pada waktu malam berdasarkan suasana gelap dan kenderaan yang kurang di atas jalan raya.
Rakaman berdurasi 25 saat itu dipercayai dirakam oleh seorang penunggang motosikal di laluan bertentangan.
Menurut rakaman itu, kereta yang tidak dapat dipastikan jenisnya itu dikatakan dipandu melawan arus kerana pemandunya mengelak sekatan jalan raya (SJR) di hadapan.
Kereta itu dilihat menyalakan lampu kecemasan ketika dipandu di laluan paling kanan di laluan yang mempunyai tiga lorong itu.

Sementara itu, Ketua Polis Daerah Seberang Perai Tengah, Asisten Komisoner Shafee Abd. Samad ketika dihubungi Kosmo! berkata, pihaknya belum menerima sebarang laporan berhubung kejadian itu.
“Ia dipercayai berlaku di Kilometer (KM) 2.5 BORR, manakala terdapat satu sekatan jalan raya Op Covid di KM 2.0 sejak 13 Januari lalu.
“Polis akan meneliti rakaman televisyen litar tertutup (CCTV) di lebuh raya itu bagi siasatan lanjut dan meminta orang ramai yang mempunyai maklumat untuk tampil membantu siasatan,” katanya. – K! ONLINE


Wanita maut motosikal terbabas
Oleh EDDY AQMAL MOHAMED HAMIDI

28 Januari 2021, 12:05 pm
PETALING JAYA – Seorang wanita maut selepas terpelanting sejauh hampir 19 meter dalam satu kemalangan di Kilometer S1.4 Lebuh Raya Damansara Puchong dari arah Puchong semalam.
Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shariat berkata, pihaknya dimaklumkan tentang kejadian kira-kira pukul 6.25 petang yang melibatkan sebuah motosikal di susur masuk dari arah Puchong ke Putra Height.
“Mangsa merupakan seorang wanita tempatan berusia 30 tahun yang bekerja sebagai penghantar makanan dan menunggang motosikal jenis Yamaha YZF R15.
“Siasatan awal di lokasi mendapati kejadian berlaku apabila motosikal mangsa yang sedang bergerak lurus disyaki terbabas dan melanggar pembahagi jalan mengakibatkan wanita berkenaan terpelanting sejauh kira-kira 19 meter dan melanggar sebatang pokok,” katanya menerusi satu kenyataan hari ini.
Jelas Azman, wanita berkenaan disahkan meninggal di lokasi kejadian dan mayat mangsa telah dibawa ke Hospital Serdang untuk di bedah siasat.
“Siasatan masih diteruskan bagi mengesan sekiranya kejadian ada melibatkan kenderaan lain dan saksi kejadian dipohon tampil bagi membantu siasatan pihak polis.

“Kes disiasat di bawah Seksyen 41(1) Akta Pengangkutan Jalan 1987,” tegas beliau.-K!ONLINE


KKMM nafi J-KOM terbit poster tular
Oleh NUR SHARIEZA ISMAIL

28 Januari 2021, 1:05 pm
KKMM nafi J-KOM terlibat penerbitan poster tular
Oleh NUR SHARIEZA ISMAIL
PUTRAJAYA – Kementerian  Komunikasi  dan  Multimedia  Malaysia  (KKMM)  menafikan Jabatan Komunikasi  Komuniti  (J-KOM)  iaitu  sebuah jabatan  di  bawah  KKMM  terlibat  dalam penerbitan  poster  yang  dimuat  naik  di  akaun  Twitter Tangga Putra Perdana semalam.
KKMM dalam satu kenyataan berkata, penggunaan  jata  atas  nama  kementerian  dan  jabatan  oleh  pihak  lain  tanpa kebenaran  merupakan  tindakan  yang  tidak  beretika.
“Tindakan itu juga disifatkan tidak  bertanggungjawab serta  menimbulkan  kekeliruan  orang  ramai,” katanya dalam satu kenyataan di sini semalam. – K! ONLINE


Ini kesilapan saya – Shuk Sahar
Oleh NUR EMIRA SAIZALI

28 Januari 2021, 11:42 am
PETALING JAYA – Pengacara sensasi, Shuk Sahar akhirnya tampil mengakui kesilapan dirinya selepas didakwa curang dengan seorang wanita selepas didedahkan isterinya, Rossalennah Natassiah Asshaferah beberapa hari lalu.
Perkara tersebut diakui sendiri oleh Shuk dalam satu hantaran Instagram yang dimuat naik olehnya semalam.
Menerusi perkongsian tersebut, juruhebah Hot FM itu turut memuat naik sebuah video dia bersama dua anak perempuannya, Nur Qurratu Ain dan Nur Assyifa Aimy.
Dalam video tersebut juga, Shuk dilihat bertanya kepada dua anaknya sama ada merindui dirinya atau tidak.
“Ain rindu ayah? Sayang ayah tak?,” tanya Shuk kepada anak sulungnya.
Menurut Shuk atau nama sebenarnya Mohammad Shukri Mohamed Sahar, 35, dia menyedari bukan mudah untuk memperbetulkan kesilana yang sudah dilakukannya.

“Setiap orang melakukan kesalahan dan ini ialah kesilapan saya.
“Ya, bukan senang dan tidak mudah untuk saya jernihkan semula air yang telah keruh,” katanya dalam entri berkenaan.
Dia juga turut menegaskan bahawa akan berusaha untuk kembali semula bersama isteri dan anak-anaknya.
“Apapun saya sanggup demi mendapatkan kembali keluarga dan kebahagian saya!,” katanya lagi.
Dalam pada itu, ruangan komen hantaran pengacara I Can See Your Voice itu dihujani dengan pelbagai reaksi netizen tentang pengakuan tersebut.
Rata-rata netizen menitipkan kata-kata semangat kepada pelakon filem Adnan Sempit 2 itu dan berharap agar dia berubah menjadi seorang suami yang lebih baik.
Susulan daripada kejadian tersebut, pengurusan stesen radio Hot FM turut mengumumkan perkhidmatan Shuk sebagai penyampai radio digantung serta merta bermula 25 Januari lalu.
Terdahulu, Kosmo! pada 23 Januari lalu melaporkan Shuk sekali lagi curang selepas isterinya mendedahkan kecurangan yang didakwa berkunjung ke rumah wanita lain.
Pendedahan berani tersebut dikongsikan sendiri Rossa menerusi beberapa hantaran yang dimuat naik menerusi Intagramnya.
Dia mendedahkan Shuk masih menjalinkan hubungan dengan wanita sama sebelum ini. – K! ONLINE


Kanak-kanak lelaki hilang di medan selera
Oleh AHMAD SHAHERMAN SHAMSURI

28 Januari 2021, 12:59 pm
PETALING JAYA – Seorang kanak-kanak lelaki berusia 11 tahun dilaporkan hilang di di sebuah medan selera di Taman Seri Mawar, Seremban, Negeri Sembilan kelmarin.
Laporan kehilangan kanak-kanak warga tempatan yang dikenali sebagai Muhammad Haikal Baharuddin itu dibuat kira-kira 5.14 petang.
Polis Diraja Malaysia (PDRM) yang mengeluarkan hebahan pencarian melalui Nur Alert memaklumkan kali terakhir kanak- kanak itu dilihat memakai baju corak belang merah hitam dan berseluar sukan warna biru gelap.
“Ciri-ciri fizikal kanak-kanak itu digambarkan mempunyai ketinggian kira-kira 127 sentimeter, berat badan 30 kilogram, warna kulit hitam manis.
“Selain itu, kanak-kanak itu juga berbadan gempal, mata berwarna hitam dan rambut pendek berwarna hitam,”kata kenyataan itu di sini hari ini.- K! ONLINE
Justeru, orang ramai yang terlihat atau mempunyai maklumat mengenai kanak-kanak itu diminta berhubung dengan pegawai penyiasat, Sarjan Norseli Ibrahim di talian 019-3020511 atau Ibu Pejabat Polis Daerah Seremban di talian 06-6033222.-K! ONLINE


Conte enggan lepaskan Eriksen
Oleh KOSMO!

28 Januari 2021, 12:10 pm
MILAN – Masa depan Christian Eriksen bersama Inter Milan akhirnya terjawab selepas meledak gol kemenangan pasukan menewaskan musuh tradisi, AC Milan 2-1 pada suku akhir Piala Itali di Stadium San Siro awal pagi semalam.
Eriksen, 28, yang dimasukkan menggantikan Marcelo Brozovic di hujung perlawanan, membuktikan pemain tengah itu masih mampu menyumbang sesuatu kepada Inter apabila berjaya menyempurnakan sepakan percuma menarik pada minit ke-97.
Ia adalah gol pertama Eriksen daripada 14 perlawanan dalam semua kejohanan bersama The Nerazzurri musim ini.
Ketua jurulatih Inter, Antonio Conte menegaskan, beliau tidak akan menjual Eriksen meskipun kapten skuad antarabangsa Denmark itu cuma diturunkan sebanyak empat kali dalam kesebelasan utama pasukan kendaliannya musim ini.
“Sudah berkali-kali saya beritahu anda bahawa tiada siapa yang akan dibeli atau dijual dalam jendela perpindahan bulan ini.
“Eriksen mempunyai kepintaran dan kualiti yang jarang ada pada mana-mana pemain. Dia adalah sebahagian daripada projek pasukan ini,” katanya.

Kenyataan itu pastinya melegakan Eriksen yang sebelum ini dilaporkan mahu berhijrah
dengan beberapa pasukan dikatakan berminat mendapatkan khidmatnya seperti Arsenal dan juara Perancis, Paris Saint-Germain.
Sebagai rekod, Eriksen menyertai Inter daripada Tottenham Hotspur dengan yuran perpindahan bernilai £17 juta (RM94.49 juta) pada 28 Januari tahun lalu. – AGENSI


37 individu rentas negeri tanpa alasan kukuh
Oleh MOHD SYALMIZI HAMID

28 Januari 2021, 11:47 am
SEBERANG PERAI – Polis daerah Seberang Perai Utara (SPU) mengeluarkan kompaun terhadap 37 individu yang melakukan rentas negeri sepanjang dua minggu pelaksanaan Perintah Kawalan Pergerakan (PKP) sehingga semalam.
Rata-rata mereka didapati tidak mempunyai alasan munasabah ketika cuba memasuki atau keluar dari negeri ini di sempadan Kedah.
Ketua Polis Daerah SPU, Asisten Komisioner Noorzainy Mohd. Noor berkata, mereka didapati gagal menunjukkan bukti pengesahan bekerja atau surat kebenaran polis.
“Ada yang sekadar mahu meronda-ronda atau pergi membeli barangan keperluan di Kepala Batas sedangkan di Sungai Petani (Kedah) mereka masih boleh mendapatkan barangan itu,” katanya kepada pemberita hari ini.
Beliau berkata demikian ketika ditemui semasa meninjau sekatan jalan raya (SJR) bergerak di Jalan Bagan Luar, Butterworth di sini.
Menurut Noorzainy, dalam tempoh sama, pihaknya telah mengeluarkan 256 kompaun membabitkan pelbagai kesalahan.

“Sebanyak 51 kesalahan membabitkan rentas daerah, (66) tidak memakai pelitup muka, (35) tidak mengambil suhu dan imbasan MySejahtera (16) tiada penjarakan fizikal, (14) tidak merekod butiran pelanggan serta (sembilan) perniagaan lebih masa.
“Kita juga mengambil tindakan ke atas 25 tempat yang menjalankan aktiviti yang tidak dibenarkan seperti menjalankan perniagaan kedai gunting, cuci kenderaan dan lain-lain,” katanya.
Sementara itu, Noorzainy berkata, sebanyak empat SJR bergerak diadakan pada hari ini di daerah tersebut.
“Setakat pagi ini, orang ramai mematuhi prosedur operasi standard (SOP) dan sempena hari cuti umum, kebanyakan mereka pergi membeli barangan keperluan dalam radius 10 kilometer yang ditetapkan,” katanya.
SJR bergerak berkenaan membabitkan penyertaan anggota dan pegawai dari Polis Diraja Malaysia, Jabatan Pengangkutan Jalan, Angkatan Tentera Malaysia, Angkatan Pertahanan Awam, Jabatan Sukarelawan Malaysia dan Jabatan Penerangan. – K! ONLINE


Pasar Besar Port Dickson terbakar
Oleh ZAKKINA WATI AHMAD TARMIZI

28 Januari 2021, 1:19 pm
PORT DICKSON – Pasar Besar Port Dickson yang terletak di Jalan Dato’ K.Pathmanathan terbakar 30 peratus dalam kejadian pada pukul 3.26 pagi tadi.
Ketua Operasi Balai Bomba Port Dickson, Mohamad Rosman Md. Nor berkata, pihaknya menerima panggilan pada pukul 3.26 pagi dan tiba di lokasi tidak lama kemudian.
“Kami menerima panggilan daripada orang awam dan setibanya di lokasi kejadian kami mendapati bangunan dua tingkat di bahagian bawah sebelah kiri berdekatan pintu masuk utama terbakar kira-kira 30 peratus.
“Kebakaran berlaku dalam anggaran 20×60 kaki persegi melibatkan empat gerai penyewa gerai sayur dan satu penyewa kedai bunga. Pihak bomba memadam kebakaran menggunakan dua aliran salur bantu mula sumber air dari pili bomba dalam jarak 30 meter,” katanya ketika dihubungi di sini hari ini.
Menurut Rosman, pihak bomba melakukan pemadaman secara ofensif bagi memastikan api tidak merebak dengan lebih cepat.
“Kami dapat mengawal api selepas 10 minit dan kami turut melaksanakan kerja-kerja ‘overhaul’ bagi memastikan tiada lagi punca-punca api,” katanya.

Ujarnya, tiada mangsa yang terlibat ketika kejadian dan kebakaran masih di dalam siasatan.
Tambahnya, seramai lima anggota dari Balai Bomba Port Dickson dan empat orang anggota dari Balai Bomba Telok Kemang dikejarkan ke tempat kejadian. -K! ONLINE


Sultan Selangor kesal pihak pentingkan diri sendiri berhubung pembukaan masjid, surau
Oleh MOHD YUNUS YAKKUB

28 Januari 2021, 1:08 pm
SHAH ALAM – Sultan Selangor, Sultan Sharafuddin Idris Shah menzahirkan rasa kesal terhadap segelintir pihak yang tidak berfikir panjang dan hanya mementingkan diri berhubung sanggup memudaratkan jemaah lain sekiranya masjid dan surau dibuka semula seperti biasa.
Setiausaha Sulit Sultan Selangor, Datuk Mohamad Munir Bani berkata, Sultan Sharafuddin bertitah, baginda amat memahami kegusaran dan kebimbangan umat islam di negeri ini yang belum boleh berjemaah solat fardhu dan menunaikan solat Jumaat di masjid-masjid kerana mematuhi garis panduan prosedur operasi standard (SOP) di bawah Perintah Kawalan Pergerakan (PKP).
“Baginda turut membaca sendiri rayuan yang disalurkan menerusi Mufti Selangor (Datuk Mohd. Tamyes Abd. Wahid) dan permohonan Jabatan Agama Islam Selangor (JAIS) berkaitan perkara berkenaan.
“Bagaimanapun, baginda menegaskan bahawa keputusan yang dibuat untuk menghadkan bilangan jemaah di masjid-masjid adalah demi menjaga keselamatan seluruh umat Islam,” katanya dalam kenyataan di sini hari ini.
Kata Mohamad Munir, Sultan Sharafuddin menitahkan ini berikutan statistik terbaharu di Selangor membabitkan kes-kes jangkitan wabak Covid-19 masih lagi meningkat dengan jumlah kematian yang tinggi selain jumlah kes positif telah mencecah 5 digit dan 3 digit bagi angka kematian ketika ini.
Justeru, baginda tidak mahu lebih ramai lagi rakyat negeri ini mendapat jangkitan akibat lalai mematuhi PKP dan SOP sehingga boleh menyebabkan kematian.

“Sultan Sharafuddin berharap tidak ada lagi pihak yang bertelagah sesama sendiri berhubung keputusan yang telah diambil sebulat suara oleh pihak berwajib ini, demi keselamatan umat Islam di Negeri Selangor.
“Tidak bererti jika masjid dan surau ditutup maka amal ibadah juga akan terhenti,” jelasnya. -K! ONLINE


Pengawal keselamatan didakwa sentuh bahu kanak-kanak perempuan
Oleh MUHAMMAD AYMAN GHAFFA

28 Januari 2021, 1:41 pm
KOTA BHARU – Seorang pengawal keselamatan dihadapkan ke Mahkamah Sesyen di sini hari ini atas pertuduhan dengan maksud seksual menyentuh bahu seorang pelajar perempuan di sebuah sekolah di sini Isnin lalu.
Tertuduh, Muhammad Afiq Mohamed Zahari,28, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan, tertuduh didakwa dengan maksud seksual telah menyentuh seorang kanak-kanak perempuan berusia 13 tahun dengan memegang kedua-dua bahu daripada belakang dengan menggunakan kedua-dua tangan.
Kesalahan itu dilakukan oleh tertuduh berhampiran tangga berdekatan kelas, tingkat tiga di sebuah sekolah rendah di sini kira-kira pukul 5.14 petang pada 25 Januari lalu.
Muhammad Afiq didakwa mengikut Seksyen 14 (a) Akta Kesalahan-Kesalahan Seksual Terhadap Kanak- Kanak 2017 dan boleh dihukum di bawah Seksyen 14 akta sama yang memperuntukkan hukuman penjara tidak lebih 20 tahun dan sebat jika sabit kesalahan.
Pendakwaan dikendalikan oleh Timbalan Pendakwa Raya, Mohd. Faizuan Sulaiman manakala tertuduh tidak diwakili peguam.

Terdahulu, pihak pendakwaan tidak menawarkan sebarang jaminan untuk pertuduhan tersebut.
Bagaimanapun, tertuduh dalam rayuannya memohon sejumlah ikat jamin diberikan.
“Saya memohon ikat jamin kerana mempunyai anak dan isteri,” katanya.
Ahmad Bazli kemudian membenarkan jaminan sebanyak RM15,000 dengan seorang penjamin termasuk syarat tambahan iaitu tertuduh tidak dibenarkan menganggu mangsa dan perlu melapor diri di balai polis berdekatan setiap bulan.
Mahkamah turut menetapkan tarikh 1 Mac depan untuk sebutan semula kes.
Tertuduh membayar ikat jamin yang ditetapkan. -K! ONLINE


PGA rampas rokok, arak seludup bernilai RM28,000
Oleh MOHAMAD FAIZAL HASHIM

28 Januari 2021, 1:10 pm
JOHOR BAHRU – Pasukan Gerakan Am (PGA) menahan seorang lelaki dan merampas 123 karton rokok, lima kartun arak dan tujuh botol arak seludup pelbagai jenama bernilai RM28,000 di Jalan Rotan Lumpit, Masai di sini, semalam.
Pegawai Pemerintah Batalion 5 PGA, Superintendan Dimin Awang berkata, lelaki tempatan berusia 29 tahun itu ditahan dalam sebuah kereta pada pukul 10.45 pagi.
Menurutnya, hasil pemeriksaan lanjut menemui rokok dan arak seludup pelbagai jenama yang tidak ada cukai kastam dalam kereta berkenaan.
“Anggaran keseluruhan nilai rampasan berjumlah lebih RM28,000. Tangkapan dan rampasan dibawa ke Ibu Pejabat Polis Daerah (IPD) Seri Alam untuk tindakan lanjut.
“Orang ramai menyeru kepada orang awam untuk terus menyalurkan maklumat kepada pihak polis bagi mengekang lambakan barangan kontraban,” katanya dalam satu kenyataan di sini hari ini.
Kes disiasat di bawah Seksyen 135 Akta Kastam 1967.-K! ONLINE


Polis serbu parti hari jadi tengah malam
Oleh MOHD SYALMIZI HAMID

29 Januari 2021, 7:50 pm
SEBERANG PERAI – Polis menyerbu sebuah hotel di Machang Bubok, Bukit Mertajam di sini selepas mendapati seramai sembilan individu termasuk empat wanita berkumpul dan berhibur tanpa mematuhi prosedur operasi standard (SOP) tengah malam tadi.
Difahamkan, mereka yang berusia 16 hingga 24 tahun pergi ke hotel itu untuk menyambut hari lahir seorang daripada mereka sebelum diserbu dalam Op Covid-19 kira-kira pukul 12.30 tengah malam.
Ketua Polis Daerah Seberang Perai Tengah, Asisten Komisioner Shafee Abd. Samad berkata, ketika serbuan oleh Bahagian Kongsi Gelap, Judi dan Maksiat (D7), Ibu Pejabat Polis Kontinjen Pulau Pinang itu, lima lelaki dan empat perempuan didapati sedang berhibur.
“Kesemua mereka kemudiannya dibawa ke Balai Polis Bukit Mertajam bagi tindakan kompaun kerana gagal mematuhi SOP Perintah Kawalan Pergerakan,” katanya ketika dihubungi Kosmo! hari ini. – K! ONLINE


Video berbaur ugutan, polis cari dalang
Oleh NOR AZIHAN MD. GHAZALI

29 Januari 2021, 7:52 pm
PETALING JAYA – Polis memberi amaran tidak akan teragak-agak untuk mengambil tindakan tegas terhadap individu yang bertanggungjawab di sebalik video ‘Anonymous Malaysia’ ekoran ia mampu mengancam kestabilan negara.
Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob berkata, tindakan tersebut akan diambil bukan sahaja terhadap individu di sebalik video bahkan juga mereka yang bertanggungjawab memuat naik video tersebut ke laman sosial.
“Tidak kira siapa dalang di sebalik video atau pihak yang bertindak memuat turun, semua kita akan ambil tindakan.
“Video ini merupakan video kali kedua, sejak kali pertama video berkenaan tersebar kita sudah monitor bagi mengesan individu di sebaliknya,” ujarnya ketika dihubungi Kosmo! hari ini.
Terdahulu, kosmo! hari ini melaporkan satu lagi video amaran kepada kerajaan Malaysia telah dimuat naik ke laman sosial Facebook oleh sekumpulan penggodam yang menggelarkan gerakan mereka sebagai ‘Anonymous Malaysia’.
Video berdurasi 3 minit 17 saat itu dimuat naik di laman Facebook mereka yang menggunakan nama ‘Anonymous Malaysia’ turut disertakan dengan tanda pagar OpsWakeUp21 berserta kapsyen ‘ini adalah mesej kedua’.

Mengulas perkara itu lagi, jelasnya, semakan terhadap video itu juga mendapati ia mengandungi kata-kata berbaur ugutan.
“Justeru itu, pihak polis sendiri sudah membuat laporan terhadap video tersebut. Kini kita sedang siasat secara terperinci,” ujarnya.
Tegasnya, kes akan disiasat mengikut Seksyen 507 Kanun Keseksaan (KK) dan
Seksyen 233 Akta komunikasi dan Multimedia (AKMM) 1998.


Selamba angkut ribuan lebah guna lengan
Oleh KOSMO!

29 Januari 2021, 9:46 pm
SANTO DOMINGO, Republik Dominika – Seorang pekerja lebah di Republik Dominika menjadi tular di media sosial apabila bersiar-siar bersama kawanan lebah yang berkumpul di lengannya.
Menurut laporan akhbar Daily Mail hari ini, lelaki itu kelihatan bersahaja ketika berjalan di bandar dengan ribuan lebah mengerumuni lengan kirinya tanpa sebarang alat perlindungan.
Menurut pekerja itu, dia sebenarnya dalam perjalanan mengalihkan koloni lebah itu ke lokasi baharu dan meletakkan ratu lebah dalam genggaman tangannya.
“Lebah kenal dan tidak akan sengat tuan sendiri.
“Lagipun ratu lebah ada dalam genggaman tangan saya jadi mereka akan mengikut sahaja ke mana saya pergi,” katanya menurut laporan UNILAD.
Pekerja itu tidak memakai sebarang alat perlindungan ketika memindahkan koloni lebah tersebut. – Instagram
Salah seorang pengguna media sosial menjelaskan serangga itu tidak menyerang pekerja lebah itu kerana mereka dapat mencium bau feromon ratu yang menandakan bahawa dia tidak dicederakan. – Agensi


Umur 10 tahun sudah hamil di Sarawak
Oleh ALICIA JOHNY KUEH

29 Januari 2021, 9:45 pm
KUCHING – Sarawak telah mencatatkan jumlah kes kehamilan remaja sebanyak 2,099 kes tahun lepas berbanding 1,969 kes pada tahun 2019, iaitu kadar peningkatan sebanyak 6.4 peratus.
Dari jumlah kes kehamilan remaja tahun lepas, 96.17 peratus daripadanya membabitkan remaja yang tidak bersekolah atau berhenti sekolah dan 58.9 peratus membabitkan remaja yang tidak berkahwin.
Dari segi umur, 65.5 peratus atau 1,734 orang daripadanya berumur 18 hingga 19 tahun, diikuti oleh 28.3 peratus (595 orang) berusia 16 hingga 17 tahun dan selebihnya berumurnya 10 hingga 15 tahun.
Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Sarawak, Datuk Seri Fatimah Abdullah berkata, perkara yang harus menjadi perhatian adalah kes kehamilan yang melibatkan remaja berumur serendah 10 tahun.
“Remaja yang hamil pada usia muda sebegini masih belum bersedia dan belum matang untuk menjadi ibu bapa.
“Tambahan pula, apabila terdapat remaja hamil dalam kalangan pelajar sekolah, akan ada kes berhenti sekolah kerana stigmatisasi ke atas mereka.

“Hal ini akan mengakibatkan mereka ketinggalan dalam pendidikan,” katanya dalam satu sidang akhbar selepas Mesyuarat One Stop Teenage Pregnancy Committee (OSTPC) Peringkat Negeri Sarawak di pejabatnya hari ini. -K! ONLINE


Amaran kedua dari Anonymous Malaysia
Oleh EDDY AQMAL MOHAMED HAMIDI

29 Januari 2021, 7:35 pm
PETALING JAYA – Satu lagi video amaran kepada kerajaan Malaysia mula dimuat naik ke laman sosial Facebook hari ini oleh sekumpulan penggodam yang menggelarkan gerakan mereka sebagai ‘Anonymous Malaysia’.
Video berdurasi 3 minit 17 saat itu dimuat naik di laman Facebook mereka yang menggunakan nama ‘Anonymous Malaysia’ turut disertakan dengan tanda pagar OpsWakeUp21 berserta kapsyen ‘ini adalah mesej kedua’.
“Sejak tahun 2015 hingga sekarang, penipu berterusan menipu rakyat melalui surat, email, panggilan telefon, sms, aplikasi WhatsApp dan media sosial. Ada yang terima notifikasi menang hadiah malah ada yang diugut seperti mereka telah melakukan jenayah.
“Ini terjadi susulan aktiviti penggodaman yang berlaku di peringkat syarikat pembekal perkhidmatan swasta dan kerajaan mengakibatkan data kerajaan seperti maklumat peribadi dibocorkan dan dijual di pasaran gelap kepada pihak ketiga.
“Kami tahu siapa anda, tapi adakah rakyat tahu identiti mereka ini? Ada pegawai kerajaan dan ahli politik turut menerima rasuah untuk melindungi aktiviti perjudian, penyeludupan, scam, dadah atau aktiviti peras ugut sejak sekian lama, kami tahu siapa anda,” ujar individu di dalam video tersebut.
Tambah video itu, kumpulan berkenaan tahu siapa identiti mereka yang terlibat dan prihatin terhadap apa yang berlaku di Malaysia.- K! ONLINE


Latihan penghantaran vaksin Covid-19 ke kawasan pedalaman berjaya
Oleh MOHD. HUSNI MOHD. NOOR

29 Januari 2021, 9:31 pm
PUTRAJAYA – Kementerian Kesihatan Malaysia (KKM) memaklumkan latihan penghantaran vaksin Covid-19 ke kawasan pedalaman di Belaga, Sarawak, hari ini berjaya dilaksanakan.
Menteri Kesihatan, Datuk Seri Dr. Adham Baba berkata, Belaga dipilih sebagai lokasi latihan ini kerana KKM mahu menilai keupayaan pelaksananaan vaksinasi di pedalaman.
Beliau berkata, Klinik Kesihatan Belaga berada sejauh 178 kilometer (km) atau kira-kira empat jam perjalanan dari bandar terdekat iaitu Bintulu (dan kira-kira 778 km dari bandar Kuching) melalui jalan darat.
“Ia adalah sebagai latihan bagi memastikan persiapan yang rapi dibuat sebelum bekalan sebenar vaksin dari syarikat Pfizer diterima di Malaysia.
“Pelaksanaan latihan penghantaran ini adalah usahasama dijalankan di antara KKM, Jawatankuasa Pengurusan Bencana Negeri Sarawak (SDMC), Angkatan Tentera Malaysia (ATM) dan syarikat Pfizer (M) Sdn. Bhd,” katanya dalam kenyataan akhbar hari ini.
Katanya, objektif utama aktiviti latihan ini adalah untuk menilai keupayaan pengekalan suhu -75°C (+/-15°C) vaksin COMIRNATY sepanjang rantaian penghantaran, iaitu dari pihak pengilang sehingga ke fasiliti yang dipilih.


Harga RON95, RON97 kekal, diesel turun 2 sen
Oleh NOR IDAYU BOSRO

29 Januari 2021, 7:48 pm
PUTRAJAYA – Harga runcit petrol RON95 kekal pada paras RM1.90 seliter, manakala harga petrol RON97 kekal paras RM2.20 seliter bagi tempoh bermula tengah malam ini sehingga 5 Februari depan.
Kementerian Kewangan dalam satu kenyataan berkata, harga runcit diesel pula turun dua sen kepada RM2.07 seliter berbanding RM2.09 seliter sebelum ini.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE


RM3.1 juta hasil hutan Sabah dicuri tahun lalu
Oleh IVAN AMIRUL

29 Januari 2021, 9:22 pm
KOTA KINABALU – Sebanyak RM3.1 juta nilai hasil hutan Sabah yang diambil secara haram telah dirampas Jabatan Perhutanan Sabah sepanjang tahun lalu.
Pengarah Perhutanan Sabah, Frederick Kugan berkata, seramai 68 individu turut ditahan bagi tempoh sama kerana disyaki terbabit dalam aktiviti menyalahi undang-undang yang dikuatkuasakan jabatan itu dan Jabatan Hidupan Liar Sabah (JHLS).
“Semua individu ditahan serta rampasan ini adalah menerusi lebih 200 operasi penguatkuasaan undang-undang kendalian Pasukan Khas Jabatan Perhutanan Sabah (PROTECT).
“Keseluruhan tangkapan diserah kepada polis serta JHLS termasuklah dua suspek kes memiliki gading gajah di Tawau pada Januari tahun lalu,” katanya dalam satu kenyataan hari ini.
Sementara itu, Pengarah Pusat Lapangan Danau Girang (DGFC) Kinabatangan, Dr. Benoit Goossens berkata, cabaran melawan pemburuan haram dan perdagangan hidupan liar tidak mampu diatasi dalam masa yang singkat.
“Ia memerlukan sumber yang besar bagi membolehkan kehadiran secara intensif atau risikan di lapangan oleh pihak penguat kuasa,” katanya. -K! ONLINE


Ebit Lew pasang internet di Lahad Datu
Oleh MOHD RIDZAUDDIN ROSLAN

29 Januari 2021, 9:59 pm
PETALING JAYA- Penceramah terkenal, Ebit Lew terus menyantuni rakyat di Lahad Datu, Sabah apabila memasang perkhidmatan internet di sebuah kampung di sana.
Menerusi catatan di laman Facebooknya, Ebit turut melahirkan perasan gembira bercampur sebak apabila memasang perkhidmatan wifi di Kampung Bangingod untuk kegunaan penduduk di sana.
Dia turut menghadiahkan beberapa tab dan 10 buah basikal kepada pelajar terpilih yang datang daripada keluarga susah.
“Pagi tadi ke Kampung Bangingod Felda Sahabat Lahad Datu, tak sangka dapat lihat rumah yang kecil sangat. Nak internet perlu pergi ke pantai dan atas titi.
“Cikgu juga kata mereka siap hantar kerja sekolah ke rumah pelajar bagi memastikan mereka semua belajar,” katanya.
Katanya, dia mendapatkan perkhidmatan internet dengan memasangnya di sebuah kedai.

“Kami akan bayar bulan-bulan untuk kegunaan anak-anak di sini,” tulisnya. -K! ONLINE


25,000 warga Wilayah Persekutuan terima sumbangan beras percuma
29 Januari 2021, 10:13 pm
PETALING JAYA – Sebanyak 25,000 warga Wilayah Persekutuan Kuala Lumpur, Putrajaya dan Labuan bakal menerima sumbangan beras percuma bermula 1 Februari depan.
Menurut kenyataan yang dikeluarkan Yayasan Wilayah Persekutuan (YWP), sumbangan tersebut adalah melalui program [email protected] merupakan salah satu inisiatif tambahan program [email protected] yang diletakkan di bawah Cakna Kemiskinan selaras dasar Wilayah Prihatin.
Jelas kenyataan itu lagi, sumbangan akan diberikan pada 1 Februari depan bersempena sambutan HAri Wilayah Persekutuan yang akan dirasmikan oleh Perdana Menteri Tan Sri Muhyiddin Yassin.
Dalam pada itu, menurut Menteri Wilayah Persekutuan yang juga Pengerusi YWP, Tan Sri Annuar Musa, porgram itu bertujuan untuk meringankan beban warga Wilayah Persekutuan.
“Program [email protected] ini mamu meringankan beban golongan miskin bandar atau B40 yang terjejas pendapatannya akibat Covid-19 di Wilayah Persekutuan.
“Jenis bantuan yang alam diberikan ialah satu kampit beras 5 kilogram bagi setiap keluarga yang layak,” katanya.

Jelasnya lagi, rakyat boleh memohon sumbangan melalui kupon yang boleh diperolehi daripada Majlis Perwakilan Penduduk Wilayah Persekutuan (MPPWP) zon masing masing seperti yang tertera di laman web: https://www.yayasanwp.org/myberas.
“Pihak YWP akan mengedar bantuan untuk rakyat melalui para MPPWP, 3 kali seminggu iaitu pada setiap Isnin, Rabu dan Jumaat sepanjang bulan Februari 2021.
“Walaubagaimanapun, tempoh agihan sumbangan ini akan dilanjutkan sehingga Jun 2021 sekiranya mendapat lebih banyak sumbangan dari orang ramai dan badan korporat,” ujarnya.
Jelasnya, orang ramai, syarikat, badan bukan kerajaan (NGO) serta badan korporat yang mahu memberi sumbangan wang atau sumbangan beras beserta sumbangan barangan keperluan boleh melakukannya melalui ‘Portal Penyumbang MYBERAS/MYFOOD’ iaitu di http://yayasanwp.org.my/myberas-penyumbang. – K! ONLINE


Haikal kembali ke pangkuan bapa
Oleh AFIFI HAFIZ MOHD NOR

29 Januari 2021, 6:10 pm
SEREMBAN – Seorang kanak-kanak, Muhammad Haikal Baharudin, 12 yang dilaporkan hilang baru-baru ini menyembunyikan diri di sebuah surau di taman berhampiran.
Menurut Muhammad Haikal, dia merajuk dengan bapanya kerana dimarahi dan mengambil keputusan untuk tidur di surau berkenaan.
Katanya, dia tidak berfikir panjang ketika itu dan mengikut kata hati untuk melarikan diri dari tempat tinggalnya.
“Saya rasa kecewa pada masa itu, sekarang saya sedar teguran bapa saya adalah untuk mendidik diri saya menjadi lebih baik.
“Menyesal sebab membuat bapa saya risau dan menyusahkan banyak pihak,” katanya ketika ditemui Kosmo! di Medan Selera Taman Seri Mawar di sini hari ini.
Muhammad Haikal memberitahu, sepanjang tempoh menghilangkan diri, dia hanya makan buah mangga yang dipetik di pokok berhampiran surau itu.

“Saya minum air paip di surau sebab saya segan nak minta dengan orang dan ada sekali itu, seorang pakcik bagi saya makan.
“Pada hari Rabu lalu, ada rukun tetangga datang dan saya lari ke rumah mak cik di taman yang sama sebelum diserahkan kepada polis,” katanya.
Bapanya, Baharudin Abdul Rahman, 56, berkata, dia mengambil anaknya petang semalam di Balai Polis Seremban 2 selepas dihubungi pihak polis.
“Saya bersyukur anak telah kembali ke pangkuan dan kini saya rasa lega,” katanya.
Sebelum ini, Polis Diraja Malaysia (PDRM) telah mengeluarkan hebahan pencarian melalui Nur Alert memaklumkan kali terakhir Muhammad Haikal itu dilihat memakai baju corak belang merah hitam dan berseluar sukan warna biru gelap pada tengah malam Ahad. -K! ONLINE


Perak laksana e-Tanah mulai 15 Februari ini
Oleh SHAARANI ISMAIL

29 Januari 2021, 6:50 pm
IPOH – Kerajaan negeri Perak melalui Pejabat Tanah dan Galian Perak akan melaksanakan projek e-Tanah iaitu sistem berkomputer bersepadu bagi meningkatkan kecekapan pentadbiran tanah mulai 15 Februari ini.
Menteri Besar Perak, Datuk Saarani Mohamad berkata, e-Tanah akan membolehkan pengguna mengemukakan permohonan dan pembayaran cukai tanah secara atas talian.
“Sistem tersebut dilihat sebagai salah satu pendorong penting kepada penggunaan teknologi secara dalam talian sepenuhnya bagi memobalisasi penyampaian perkhidmatan awam secara digital.
“Pendigitalan perkhidmatan awam bukan lagi satu pilihan, tetapi keperluan terutamanya ketika negara masih dibelenggu pandemik Covid-19.
“Langkah itu adalah bagi memenuhi permintaan pengguna yang mahukan suatu sistem penyampaian pengurusan tanah yang lebih mudah, komprehensif dan selamat digunakan,” katanya dalam kenyataan di sini hari ini.
Saarani berkata, melalui sistem e-Tanah, transaksi permohonan dan pembayaran akan dilakukan tanpa wayar, tanpa kertas dan tanpa tunai. -K! ONLINE


KPDNHEP periksa 5,054 premis perniagaan di Sabah
Oleh IVAN AMIRUL

29 Januari 2021, 6:12 pm
KOTA KINABALU – Sebanyak 5,054 premis perniagaan di Sabah telah melalui pemeriksaan Kementerian Perdagangan Dalam Negeri dan Hal Ehwal Pengguna (KPDNHEP) sejak pelaksanaan Perintah Kawalan Pergerakan (PKP) pada 13 Januari lalu.
Menteri Pembangunan Masyarakat dan Kesejahteraan Rakyat Sabah, Ir Shahelmey Yahya berkata menerusi jumlah itu, 34 premis perniagaan dikenakan tindakan berikutan didapati melakukan beberapa kesalahan.
“Antara kesalahan berkenaan termasuklah kegagalan meletakkan tanda harga, meletakkan harga yang mengelirukan ke atas barangan dan menggunakan alat timbang serta sukat tidak ditentusahkan untuk tujuan perdagangan.
“Ekoran itu, pelbagai barangan dengan nilai keseluruhan berjumlah RM32,015 turut dirampas,” katanya ketika ditemui selepas melakukan Walkabout Pemantauan Pematuhan SOP PKP serta Pemeriksaan Bekalan Dan Harga Barangan dekat sini hari ini.
Shahelmey berkata, tinjauan sama bukan sahaja meninjau pematuhan SOP dalam kalangan pekerja dan pelanggan, tetapi bertujuan memeriksa bekalan barang-barang keperluan asas serta kedudukan harga barangan terbabit. -K! ONLINE


413 individu ditahan ingkar SOP
29 Januari 2021, 7:01 pm
PETALING JAYA – Seramai 413 individu ditahan atas kesalahan ingkar arahan prosedur operasi standard (SOP) semalam.
Menteri Kanan (Keselamatan), Datuk Seri Ismail Sabri Yaakob berkata, 396 individu dikompaun manakala 17 lagi direman.
“Antara kesalahan yang direkodkan ialah, tidak memakai pelitup muka (84), tiada penjarakan fizikal (48) serta rentas daerah atau negeri tanpa kebenaran (101).
“Kesalahan lain pula adalah gagal menyediakan peralatan merekod butiran pelanggan (64), premis beroperasi lebih masa atau tanpa kebenaran (38) dan lain-lain kesalahan (78),” katanya dalam satu kenyataan di sini hari ini.
Jelasnya, Task Force Operasi Pematuhan yang diketuai oleh Polis Diraja Malaysia (PDRM) telah membuat 64,391 pemeriksaan semalam bagi memantau dan menguatkuasakan pematuhan SOP di seluruh negara.
Dalam pada itu, katanya, Operasi Benteng turut berjaya menahan 32 pendatang asing tanpa izin (PATI) serta merampas dua buah kenderaan darat. – K! ONLINE


PGA rampas 45 tan beras, beras pulut
Oleh YATIMIN ABDULLAH

29 Januari 2021, 5:51 pm
TANAH MERAH – Pasukan Gerakan Am (PGA) Batalion 9 merampas sebanyak 45 tan beras dan beras pulut seludup yang dianggarkan bernilai 249,000 dalam sebuah stor di Kampung Bendang Buyong di sini semalam.
Dalam serbuan pukul 4 pagi itu, anggota PGA turut menahan dua lelaki berusia 41 dan 24 tahun dipercayai terlibat dalam kegiatan tersebut.
Pegawai Pemerintah PGA Batalion 9, Superintendan Nor Azizan Yusof berkata, pihaknya telah menjalankan intipan selama dua hari sebelum melakukan serbuan di stor itu.
“Sewaktu pegawai dan anggota PGA tiba di stor, kelihatan dua lelaki berada di kawasan itu dan telah mengaku sebagai pemilik dan penjaga stor berkenaan.
“PGA kemudian mengarahkan pemilik stor membuka premis berkenaan untuk tujuan pemeriksaan. Semasa pemeriksaan sedang dilakukan, kita telah temui sebuah lori di dalam premis tersebut,” katanya kepada pemberita di sini hari ini.
Nor Azizan memberitahu, pemeriksaan lanjut terhadap lori itu membawa kepada penemuan 22 tan beras dan 23 tan beras pulut yang dipercayai diseludup dari negara jiran menggunakan laluan tikus.

Katanya, selain itu cop-cop Jabatan Kawal Selia Padi dan Beras Negara turut ditemui di dalam stor itu.
“Kita tidak menolak kemungkinan semua cop tersebut dipalsukan bagi mengaburi mata pihak berkuasa.
“Bukan itu sahaja, pemilik stor turut gagal mengemukakan sebarang dokumen terkini berkaitan kemasukan beras tersebut ke dalam stor tersebut,” ujarnya.
Nor Azizan berkata, pihaknya juga percaya semua beras dan beras pulut itu untuk dijual di pasaran tempatan dan luar Kelantan bergantung atas permintaan.
Kes disiasat mengikut Seksyen 20 Akta Kawal Selia Padi dan Beras Negara 1994. – K! ONLINE.


Sebulan dikuarantin, Heliza dedah suka duka jadi pesakit Covid-19
Oleh SAIRUL ZAMRI MISRANI

29 Januari 2021, 6:30 pm
PETALING JAYA – Selepas hampir dua bulan dijangkiti virus Covid-19, penyanyi yang juga aktivis kemanusiaan, Heliza Helmi mendedahkan suka duka bergelar seorang pesakit virus maut tersebut.
Menerusi video yang dimuat naik dalam Instagramnya, Heliza memberitahu dia dan adiknya, Hazwani Helmi dijangkiti wabak tersebut pada November tahun lalu dan dikuarantin semana lebih daripada sebulan.
“Qadar Allah. Alhamdulillah ala kulli hal ketentuan Allah itu yang terbaik. Sebenarnya tak tahu nak mula dari mana. Dalam kepala ini banyak sangat nak kongsi, jika ada manfaat alhamdulillah.
“Alhamdulillah, perjalanan panjang Allah bagi. Keluar rumah tinggalkan keluarga November 2020, 1 Januari 2021 alhamdulilah akhirnya dapat kembali ke pangkuan keluarga.
“Satu pengalaman tak pernah rasa sebelum ini. Sakit yang tak pernah rasa sebelum ini. Kakja dan Ika (adik) saling memberi motivasi antara kami. Dalam keadaan rasa sakit sangat, adik tetap kena ikuti kelas dalam talian dan duduki peperiksaan,” tulisnya.
Tambah Heliza atau nama sebenarnya Nur Heliza Helmi, 35, semasa sedang dirawat, dia melihat betapa hebatnya petugas barisan hadapan yang bertungkus-lumus setiap masa kerana ambulans yang membawa pesakit baharu sentiasa keluar masuk tanpa mengira waktu.

Meninjau ke ruangan komen, rata-rata netizen menghujani dan meninggalkan komen mendoakan agar Heliza dan adiknya diberikan kesembuhan dan kesihatan berpanjangan.
Tidak setakat itu, pengikut turut berharap supaya Heliza dapat berkongsi pengalaman sepanjang dikuarantin sebagai salah satu bentuk kesedaran kepada umum terhadap wabak yang sedang menular ketika ini. – K! ONLINE


Dua lokaliti ditamatkan PKPD
29 Januari 2021, 6:56 pm
PETALING JAYA – Majlis Keselamatan Negara (MKN) memutuskan untuk menamatkan Perintah Kawalan Pergerakan Diperketatkan (PKPD) di beberapa lokaliti hari ini.
Menteri Kanan (Keselamatan), Datuk Seri Ismail Sabri Yaakob berkata, kesemua lokaliti terbabit menunjukkan trend penurunan serta terkawal dan atas nasihat Kementerian Kesihatan (KKM) kerajaan bersetuju menamatkan PKPD di kawasan-kawasan tersebut.
“Antara kawasan yang ditamatkan PKPD ialah di Asrama Pekerja Kejora Juara, Bukit Pasir, Muar; Blok Gemilang, Blok Harapan, Blok Jaya, dan Blok Abadi Pusat Kuarantin dan Rawatan Covid-19 (PKRC) di Pusat Koreksional Kamunting (KEMTA), Taiping, Perak.
“Kedua-dua lokaliti terbabit ditamatkan PKPD bermula hari ini,” katanya dalam satu kenyataan akhbar di sini hari ini. – K! ONLINE


10 juta penduduk sudah dibanci
Oleh MOHD. HUSNI MOHD. NOOR

29 Januari 2021, 6:05 pm
PUTRAJAYA – Jabatan Perangkaan Malaysia (DOSM) memaklumkan seramai 10 juta penduduk meliputi 3.3 juta tempat kediaman di negara ini sudah dibanci menerusi platform e-Census (banci dalam talian) setakat semalam.
Pesuruhjaya Banci 2020, Datuk Seri Mohd. Uzir Mahidin berkata, jumlah itu adalah kira-kira 30.4 peratus daripada anggaran 32.7 juta penduduk Malaysia pada tahun lalu.
Katanya, daripada dapatan 10 juta penduduk itu, 50.1 peratus ialah perempuan, manakala 49.9 peratus ialah lelaki.
“Berdasarkan data terkini, empat negeri mencatatkan respons bilangan penduduk tertinggi iaitu Putrajaya (90.9 peratus), Johor (48.2 peratus), Perlis (45 peratus) dan Perak (43.5 peratus).
“Manakala negeri terendah pula ialah Sabah (8.9 peratus), Labuan (17.6 peratus) dan Sarawak (18.9 peratus).
“Selebihnya ialah Melaka (38.9 peratus), Pulau Pinang (38 peratus), Negeri Sembilan (35.2 peratus), Terengganu (32.5 peratus), Selangor (31.4 peratus), Kuala Lumpur (28.4 peratus), Kelantan (27.3 peratus), Kedah (25.8 peratus) dan Pahang (24 peratus),” katanya pada sidang akhbar Pemakluman Respons Banci Malaysia 2020 hari ini.

Mohd. Uzir berkata, bagi statistik warganegara, etnik Bumiputera mencatatkan peratusan tertinggi sebanyak (67.1 peratus), diikuti etnik Cina (26 peratus), India (6.3 peratus) dan lain-lain (0.6 peratus), manakala bukan warganegara adalah sebanyak 2.3 peratus.
Selain itu, katanya, dianggarkan seramai 22.7 juta penduduk atau 69.4 peratus daripada anggaran 32.7 juta penduduk Malaysia masih belum mengisi Banci Malaysia 2020.
“Terdapat 320,000 isi rumah yang membabitkan 1.2 juta penduduk telah mendaftar di platform e-Census tetapi masih belum melengkapkan pengisian e-Census sepenuhnya,” katanya. -K! ONLINE


5,725 kes, 16 kematian direkod
Oleh SITI A'ISYAH SUKAIMI

29 Januari 2021, 5:57 pm
PUTRAJAYA – Kes baharu hari ini melonjak kepada 5,725 kes, sekali gus angka tertinggi dilaporkan menjadikan jumlah kes positif Covid-19 mencecah 203,933 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tujuh kes import mendapat jangkitan dari luar negara manakala sebanyak 5,268 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 45,478 kes.
“Sebanyak 16 kes kematian turut dilaporkan dan jumlah kes kematian Covid-19 di Malaysia mencatatkan 733 kes.
“Selain itu, terdapat 3,423 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 157,722 kes,” katanya menerusi ciapan pada twitter rasmi beliau di sini hari ini.
Ujarnya, terdapat 301 kes positif sedang dirawat di Unit Rawatan Rapi dengan 115 kes memerlukan bantuan pernafasan. -K!ONLINE


Usaha berterusan kerajaan tingkatkan tadbir urus, perangi rasuah
Oleh NOR IDAYU BOSRO

29 Januari 2021, 6:48 pm
PUTRAJAYA – Kerajaan  melalui  Jawatankuasa  Khas  Kabinet  Mengenai  Anti  Rasuah  (JKKMAR) akan sentiasa  melihat  kepada  kaedah  dalam  meningkatkan  tadbir  urus pentadbiran kerajaan.
Pejabat Perdana Menteri dalam kenyataan hari ini berkata, kerajaan  juga tidak  pernah  dan  tidak  akan  berkompromi  dengan  mana-mana pelaku rasuah  serta  tindakan  tegas  akan  diambil  mengikut  prinsip  ‘rule  of  law’.
Katanya, pihaknya mengambil maklum berhubung  keputusan  Indeks  Persepsi Rasuah  (CPI)  2020  yang diumumkan  oleh  Transparency  International  (TI) semalam  iaitu  skor sebanyak  51/100  dan kedudukan  57/180  buah  negara.
“Walaupun  skor  dan  kedudukan  negara  menurun  sedikit  dari tahun lalu,  namun perlu  ditegaskan  bahawa dasar  dan  komitmen  kerajaan  dalam  memerangi  rasuah  dan meningkatkan  tadbir  urus  kerajaan  adalah  jelas  serta  berterusan,” katanya.
Kenyataan itu berkata, Pelan  Antirasuah  Nasional  (NACP)  masih  diteruskan seperti yang  telah  dimaklumkan  pada  peringkat  awal  pemerintahan  kerajaan Perikatan Nasional.
Ini katanya, bagi meningkat  tadbir  urus  kerajaan  selain  mengurangkan  dan  menutup  peluang rasuah  dalam  pentadbiran kerajaan.

Laporan CPI 2020 oleh TI semalam mendedahkan Malaysia jatuh enam anak tangga kepada kedudukan ke-57 daripada keseluruhan 180 negara.
Menurut laporan sama, Malaysia juga mencatat skor 51 daripada 100 berbanding skor 53 pada 2019, berdasarkan tahap persepsi rasuah dalam sektor awam negara dengan mengikut skala 0 (paling korup) hingga 100 (paling bersih).


Wanita rugi RM3,000 duit i-Sinar
Oleh MUHAMAD TARMIZE MOHD NOR

29 Januari 2021, 5:50 pm
IPOH – Seorang wanita mengalami kerugian RM3,000 selepas dia ditipu dua ejen sindiket nombor ekor yang diiklankan menerusi Facebook sejak Disember lalu.
Mangsa yang berusia 42 tahun itu mendakwa, kali pertama dia kerugian RM500 apabila menyerahkan wang tersebut kepada seorang lelaki bernama Kelvin yang mengaku sebagai ejen agensi nombor ramalan pada 10 pagi 1 Disember lalu.
“Kelvin sekali lagi meminta saya memasukkan lagi RM1,500 dan RM4,450 untuk mendapatkan tip namun saya tolak.
“Saya kemudian berhubung dengan seorang lelaki dikenali Sam juga melalui Facebook yang meminta saya membayar kepadanya sebanyak RM1,000 pada 20 Januari lalu dan RM1,500 dua hari kemudian,” katanya pada sidang akhbar di Wisma DAP Perak di sini hari ini.
Turut hadir, Ahli Dewan Undangan Negeri (ADUN) Menglembu, Steven Chaw. -K! ONLINE


7.4 tan biji benih sayur dirampas
Oleh MOHD SYALMIZI HAMID

29 Januari 2021, 5:22 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) menyita kira-kira 7.4 tan biji benih pelbagai jenis sayur semasa melakukan pemeriksaan di Terminal Kontena Butterworth Utara (NBCT), Butterworth di sini semalam.
Rampasan kira-kira pukul 5.20 petang itu dibuat selepas sebuah kontena didapati membawa produk berkenaan tanpa permit import yang dikeluarkan Maqis.
Pengarah Maqis negeri, Zarina Ramli berkata, pemeriksaan rutin pihaknya itu menemui beberapa jenis biji benih yang dibawa dari China seberat 7,407 kilogram (kg) dan bernilai lebih RM175,700.
“Kita menahan 1,595 kg biji benih kubis Cina bernilai RM29,939.25 kerana tidak mempunyai dokumen import permit yang sah.
“Hasil pemeriksaan pada kontena sama, kita turut mengesan kira-kira 5,812 kg biji benih lain seperti timun, terung, lobak putih dan kailan yang dianggarkan bernilai RM145,785.71,” katanya kepada pemberita hari ini.
Menuru Zarina, pihaknya sedang melakukan siasatan lanjut berhubung kes itu mengikut Seksyen 11(1) dan Seksyen 15(1), Akta Perkhidmatan Kuarantin dan Pemeriksaan Malaysia 2011 [Akta 728]. – K! ONLINE


LKIM sedia peruntukan khas bantu anak-anak nelayan jalani PdPR
Oleh WAT KAMAL ABAS

29 Januari 2021, 5:31 pm
TAIPING – Kira-kira 35,000 daripada 90,000 nelayan di seluruh negara boleh menarik nafas lega apabila Lembaga Kemajuan Ikan Malaysia (LKIM) menyediakan peruntukan khas melalui tabung bencana bagi membantu anak-anak mereka yang menghadapi masalah gajet untuk menjalani Pengajaran dan Pembelajaran di Rumah (PdPR).
Pengerusi LKIM, Datuk Syed Abu Hussin Hafiz Syed Abdul Fasal berkata, golongan keluarga nelayan yang berdaftar dengan LKIM dan kurang berkemampuan boleh membuat permohonan untuk mendapatkan bantuan yang diperlukan untuk anak mereka.
“Permohonan ini tidak diwar-warkan sebelum ini namun LKIM mempunyai peruntukan khas bagi membantu pembelajaran untuk anak-anak nelayan yang kurang berkemampuan.
“Kita berharap agar nelayan yang memerlukan bantuan itu boleh membuat permohonan melalui Persatuan Nelayan Kawasan (PNK) di negeri masing-masing,” katanya.
Beliau berkata demikian kepada pemberita selepas menyampaikan replika cek Bantuan Prihatin Rakyat berjumlah RM304,600 kepada Pejabat Pendidikan Daerah Larut, Matang dan Selama yang diwakili pegawainya, Syed Nasir Sayed Mahadi di sini hari ini.
Tambah Syed Abu Hussin, isu masalah PdPR perlu ditangani dengan kadar segera agar anak-anak nelayan yang kurang berkemampuan juga dapat mengakses pembelajaran dalam talian.

Dalam perkembangan lain, beliau menegaskan bencana banjir yang berlaku baru-baru ini mengakibatkan kerosakan bernilai RM 2.7 juta membabitkan kerosakan harta benda kompleks pendaratan ikan dan nelayan.
Tambahnya pihaknya telah mengemukakan permohonan kepada pihak kementerian minggu lalu bagi tujuan bantuan dan proses membaik pulihnya.
Ketika ditanya mengenai bekalan ikan dan udang menjelang perayaan Tahun Baru Cina, Syed Abu Hussin menegaskan, masyarakat tidak perlu bimbang berikutan LKIM masih mempunyai bekalan yang mencukupi di samping sentiasa memantau harga pasaran agar tidak dimanipulasi pihak tertentu. – K! ONLINE.


KPWKM mohon lantik 1,122 Penolong Pegawai Pembangunan Masyarakat
Oleh NUR SHARIEZA ISMAIL

29 Januari 2021, 5:20 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) telah mengemukakan permohonan untuk melantik seramai 1,122 orang Penolong Pegawai Pembangunan Masyarakat Gred S29 secara kontrak kepada Kementerian Kewangan.
Menterinya, Datuk Seri Rina Harun berkata, langkah itu dilaksanakan memandangkan terdapat peningkatan kes-kes sosial akibat pandemik Covid-19 terutamanya yang melibatkan kanak-kanak.
“Jadi terdapat keperluan untuk menambah bilangan Pegawai Pelindung dan Pegawai Akhlak di Jabatan Kebajian Masyarakat (JKM),” katanya pada Majlis Amanat Menteri Tahun 2021 secara atas talian di Facebook KPWKM hari ini.
Sementara itu, Rina berkata, beliau mahu melihat inisiatif dalam talian terus diterokai dan diperkembangkan oleh warga kementerian antaranya kaedah terbaik untuk memaklumkan notifikasi penyampaian bantuan kepada penerima menerusi telefon bimbit dengan pantas, efisien dan tepat.
Katanya, kerajaan menerusi Inisiatif Ekonomi Digital dan Revolusi Perindustrian ataupun 4IR akan diperkasakan bagi mendepani dan memenuhi gaya hidup masa kini.
“Jadi usaha – usaha inisiatif transformasi digital perlu terus dipertingkatkan bagi memastikan masyarakat menghadapi perubahan cara kerja dalam norma baharu yang memerlukan kecekapan, kecepatan dan lebih.

“Antaranya, menggalakkan semua permohonan perkhidmatan bantuan JKM dijalankan secara dalam talian serta memantapkan pangkalan data sedia ada melalui sistem eBantuan JKM,”katanya.
Dalam pada itu, KPWKM juga akan meneruskan pelbagai inisiatif sama ada penambahbaikan kepada program sedia ada mahupun program baharu kepada golongan sasar menerusi peruntukan RM2.5 bilion bagi tahun ini.
Jelas Rina, pihaknya juga akan melaksanakan lima inisiatif menerusi peruntukan tambahan RM791 juta yang akan memanfaatkan kumpulan sasar sama ada daripada segi kenaikan insentif bantuan, program pemerkasaan mahupun program khidmat sokongan.
“Pertamanya, penerima bantuan warga emas akan menerima kenaikan daripada RM350 kepada RM500 sebulan.
“Kedua, bagi golongan orang kurang upaya (OKU), pelbagai inisiatif akan ditambah baik seperti, kadar bantuan OKU tidak berupaya bekerja yang dinaikkan daripada RM250 kepada RM300 sebulan,” katanya.-K! ONLINE.


Mayat lelaki hampir reput dalam rumah
Oleh NOOR HASLIZA NUSI

29 Januari 2021, 5:44 pm
GEORGE TOWN – Mayat seorang lelaki yang belum dikenalpasti identiti ditemui hampir reput di dalam bilik tidur sebuah rumah di Blok Lone Pine, Ayer Itam di sini hari ini.
Mayat lelaki yang hanya berseluar pendek dan tidak berbaju itu dijumpai anggota bomba dalam keadaan terbaring di atas tilam.
Difahamkan, penduduk perumahan terbabit sebelum itu bertindak menghubungi anggota polis selepas terhidu bau busuk dari kediaman berkenaan sejak awal pagi tadi.
Pegawai Operasi dari Balai Bomba dan Penyelamat Paya Terubong, Shahrul Fitri Md. Mokhtar berkata, pihaknya menerima panggilan menyelamat mangsa dan membuka pintu rumah yang terkunci daripada pasukan polis pada pukul 11.01 pagi dan tiba di lokasi kejadian kurang 10 minit kemudian.
Menurutnya, anggota kemudiannya bertindak memecah pintu rumah berkenaan dengan menggunakan peralatan khas dengan masa yang diambil kurang tempoh lima minit.
“Sebaik pintu berjaya dibuka, kami menemui mayat satu lelaki tanpa sebarang identiti di bilik tidur rumah tersebut.

“Melihat keadaan mayatnya, kami percaya lelaki itu sudah meninggal dunia sejak beberapa hari lalu. Mayat itu kemudiannya telah diserahkan kepada pasukan polis untuk tindakan selanjutnya,” katanya di sini sebentar tadi.
Tambahnya, operasi menyelamat mangsa tamat sepenuhnya pada pukul 11.16 pagi tadi. – K! ONLINE


Bakal pengantin di zon merah perlu jalani ujian calitan
Oleh JAMLIAH ABDULLAH

29 Januari 2021, 5:32 pm
ALOR SETAR – Bakal pengantin dari mukim, daerah dan negeri yang diisytiharkan zon merah oleh Majlis Keselamatan Negara (MKN) dikehendaki menjalani ujian calitan Covid-19 sebelum akad nikah masing-masing bermula 1 Februari ini.
Pengarah Jabatan Hal Ehwal Agama Islam Kedah (JHEAIK), Mohd. Yusri Md. Daud berkata, mereka juga perlu mengemukakan keputusan Ujian Rapid Antigen (RTK-Ag) Covid-19 itu kepada Pegawai Agama Daerah dalam tempoh tiga hari sebelum akad nikah berlangsung.
“Ujian RTK-Ag ini  boleh dilakukan di mana-mana fasiliti kesihatan yang diiktiraf Kementerian Kesihatan termasuk swasta dan kos ujian adalah tanggungan pemohon sendiri.
“Bakal pengantin yang berlainan daerah dan negeri pula hendaklah mendapat kebenaran merentas daerah dan negeri daripada pihak polis. JHEAIK dan Pejabat Agama Islam Daerah (PAID) tidak akan mengeluarkan apa-apa surat sokongan bagi tujuan itu,” katanya dalam satu kenyataan di sini hari ini.
Mohd. Yusri berkata, majlis akad nikah itu akan dilaksanakan di PAID dan hanya boleh dihadiri jurunikah, saksi, pengantin lelaki dan perempuan serta seorang wali dengan pematuhan ketat prosedur operasi standard (SOP).
“Jurunikah pula membabitkan tiga Penolong Pendaftar Nikah Cerai Rujuk (PPNCR) yang bertugas mengikut sistem penggiliran jadual ditetapkan PAID.

“Permohonan kebenaran yang lengkap sahaja akan diproses,” ujarnya.-K! ONLINE


Struktur binaan kios runtuh, dua pekerja cedera parah
Oleh MOHD RIDZAUDDIN ROSLAN dan NOR AZIHAN MD. GHAZALI

29 Januari 2021, 5:25 pm
PETALING JAYA – Dua pekerja sebuah kios menjual burger cedera parah selepas ditimpa peti ais dan struktur binaan yang runtuh di Taman Medan di sini semalam.
Dalam kejadian kira-kira pukul 4 petang itu, dua lelaki masing-masing berusia 24 dan 27 tahun patah kaki kiri dan kanan selepas ditimpa runtuhan yang berlaku di bahagian belakang kios milik Majlis Bandaraya Petaling Jaya (MBPJ).
Saksi kejadian yang juga peniaga, Zamri Ghazali, 32, berkata, sebelum kejadian dia bersama isteri dan adik ipar sedang menguruskan makanan untuk digoreng di kios miliknya yang terletak bersebelahan dengan kios burger berkenaan.
“Secara tiba-tiba kami dikejutkan dengan bunyi dentuman yang kuat dari kios bersebelahan. Dalam beberapa saat struktur kios itu runtuh dan meranapkan struktur bahagian belakang.
“Pada masa sama, kami terdengar jeritan salah seorang pekerja meminta tolong. Kami bergegas ke kios terbabit untuk menghulurkan bantuan,” ujarnya ketika ditemui Kosmo hari ini.
Sebaik tiba di kios itu, jelasnya, dua pekerja sedang menahan kesakitan apabila kaki mereka tersepit di antara peti ais dan struktur binaan yang runtuh.

“Kami berusaha menarik keluar kedua-kedua sebelum mereka dikejarkan ke hospital untuk rawatan lanjut.
“Kejadian ini kali pertama berlaku di sini sejak kios ini dibina pada tahun 1999, kami percaya struktur binaan yang tidak kukuh menyebabkan kejadian ini berlaku,” ujarnya.
Ekoran kejadian itu, deretan lima kios terpaksa ditutup pihak berkuasa bagi membolehkan kerja-kerja siasatan dan membaik pulih dilaksanakan.


Peniaga maut, motosikal rempuh tiang elektrik
Oleh ROHANA MOHD. NAWI

29 Januari 2021, 5:25 pm
KOTA BHARU – Seorang peniaga maut selepas motosikal yang ditunggangnya terbabas sebelum merempuh tiang elektrik di Kampung Kijang di sini awal hari ini.
Dalam kejadian kira-kira pukul 1.40 pagi, mangsa, Ahmad Syafiq Aiman [email protected], 22, meninggal dunia di tempat kejadian selepas mengalami kecederaan parah pada bahagian kepala.
Ketua Polis Daerah Kota Bharu, Asisten Komisioner Abdul Rahim Daud berkata, kejadian berlaku ketika mangsa menunggang motosikal jenis Yamaha Y152R seorang diri dari arah Kota Bharu ke Kampung Kijang, Jalan Pantai Cahaya Bulan (PCB).
Katanya, apabila tiba di tempat kejadian, mangsa yang tidak memakai topi keledar gagal mengawal motosikal apabila melalui kawasan selekoh.
“Insiden itu menyebabkan mangsa terbabas masuk ke lorong bertentangan dan merempuh tiang elektrik sebelum tercampak.
“Sewaktu kejadian, motosikal mangsa juga dipercayai terlanggar sebuah kereta jenis Perodua Alza yang berada di hadapan sebuah rumah yang tidak jauh dari lokasi tersebut,” katanya ketika dihubungi Kosmo! hari ini.

Abdul Rahim berkata, mangsa yang mengalami cedera parah pada bahagian kepala disahkan meninggal dunia di tempat kejadian.
Katanya, mayat mangsa kemudian dihantar ke Hospital Raja Perempuan Zainab II di sini untuk bedah siasat dan kes disiasat mengikut Seksyen 41(1) Akta Pengangkutan Jalan 1987. -K! ONLINE.


Pengecualian pembaharuan LKM, CDL sehingga 31 Mac depan
Oleh NOR IDAYU BOSRO

29 Januari 2021, 5:34 pm
PUTRAJAYA – Kementerian Pengangkutan memperkenalkan semula pengecualian bagi tujuan pembaharuan Lesen Kenderaan Motor (LKM) dan Lesen Memandu Kompeten (CDL) kepada semua pemilik kenderaan persendirian berkuat kuasa 1 Februari hingga 31 Mac depan.
Menterinya, Datuk Seri Wee Ka Siong berkata, pengecualian itu seperti yang dilaksanakan sebelum ini dalam tempoh Perintah Kawalan Pergerakan (PKP) 1.0 pada 25 Mac hingga 30 September tahun lalu.
Beliau berkata, para pemandu bagaimanapun hendaklah memastikan kenderaan mereka memiliki pelindungan insurans yang sah.
“Mereka juga perlu menunjukkan salinan sijil perlindungan (e-cover note insurans) kepada anggota penguatkuasa trafik sekiranya diminta,” katanya dalam satu kenyataan di sini hari ini.
Ka Siong berkata, pemegang LKM dan CDL yang telah atau akan tamat tempoh hendaklah memperbaharui lesen masing-masing dalam masa 30 hari selepas tempoh pengecualian diberikan iaitu sehingga 30 April depan.
Katanya, pengecualian itu tidak diberikan kepada pemilik Kenderaan Perdagangan dan pemegang Lesen Vokasional (GDL dan PSV) kerana perkhidmatan pembaharuan yang berkaitan mereka dibenarkan di bawah Jadual Perkhidmatan Perlu.

“Pembaharuan untuk perkhidmatan ini boleh dilakukan di semua kaunter atau pejabat Pengangkutan Jalan, Agensi Pengangkutan Awam Darat serta Lembaga Pelesenan Kenderaan Perdagangan Sabah dan Sarawak.
di sepanjang tempoh PKP.
“Semua pusat pemeriksaan kenderaan di Pusat Pemeriksaan Kenderaan Berkomputer (Puspakom) juga adalah beroperasi bagi tujuan menyediakan perkhidmatan berkaitan pembaharuan ini,” katanya.
Tambanya, orang ramai dinasihatkan supaya sentiasa menjadi pemandu berhemah dan mematuhi segala SOP yang ditetapkan MKN sepanjang tempoh pelaksanaan PKP. – K! ONLINE.


OKS kes trafik boleh buat pengakuan di sistem e-PG
Oleh NOR IDAYU BOSRO

29 Januari 2021, 5:13 pm
PUTRAJAYA – Orang awam yang mempunyai saman kesalahan trafik yang didaftarkan Mahkamah Majistret Shah Alam, Selangor boleh membuat pengakuan salah melalui teknologi komunikasi jarak jauh mulai 2 Februari ini.
Pejabat Ketua Pendaftar Mahkamah Persekutuan (PKPMP), Istana Kehakiman dalam kenyataan berkata, ia berikutan pelancaran projek rintis Sistem Pengakuan Salah Kes Trafik Secara Dalam Talian (sistem e-PG) di mahkamah berkenaan.
“Secara rintis, Mahkamah Majistret Shah Alam, Selangor akan mengaplikasi sistem e-PG bagi semua kes trafik yang didaftarkan di Mahkamah Majistret 3 Shah Alam bermula 2 hingga 5 Februari ini.
“Jika Orang Kena Saman (OKS) memilih untuk membuat pengakuan salah melalui sistem e-PG ini, kehadiran OKS ke mahkamah adalah dikecualikan melainkan jika diarahkan oleh mahkamah sebaliknya,” kata kenyataan itu.
PKPMP turut menyenaraikan 43 kesalahan yang membenarkan OKS menggunakan aplikasi sistem e-PG termasuk kesalahan mengabaikan arahan dan isyarat lalu lintas, pendaftaran kenderaan dan pemunya, lesen kenderaan motor, tiada lesen memandu dan memperagakan nombor pendaftaran.
Bagaimanapun, individu yang menghadapi kesalahan memandu kenderaan melebihi had kelajuan tidak boleh menggunakan aplikasi sistem e-PG dan perlu hadir secara fizikal ke mahkamah.

Menurut PKPMP, statistik di Mahkamah Majistret menunjukkan bahawa lebih daripada sejuta kes saman trafik yang didaftarkan adalah terdiri daripada kes trafik yang kebanyakannya berakhir dengan pengakuan bersalah dan hukuman denda.
Katanya, Badan Kehakiman berharap dapat melancarkan sepenuhnya sistem e-PG di Mahkamah Majistret seluruh Semenanjung Malaysia bermula 1 April manakala bagi Mahkamah Majistret Sabah dan Sarawak bermula Jun depan.
“Apabila sistem e-PG ini dilancarkan sepenuhnya, OKS di seluruh negara boleh membuat pengakuan salah bagi kesalahan-kesalahan yang tersenarai dari mana-mana tempat menggunakan peranti mudah alih mereka sendiri,” katanya.
Badan Kehakiman juga berharap inisiatif pendigitalan teknologi seperti sistem e-PG ini akan lebih memperkasakan pentadbiran keadilan dan memperluaskan akses kepada keadilan untuk semua pihak.
“Sistem e-PG ini bagi mendigitalkan proses pengakuan bersalah dalam kes kesalahan trafik sekali gus mempercepatkan proses pelupuasan kes tersebut,” katanya.
Orang awam yang mempunyai kes yang didaftarkan di Mahkamah Majistret berkenaan boleh melayari sistem e-PG di https://ecourt.kehakiman.gov.my. – K! ONLINE.


Semua penduduk Felda Tersat jalani ujian saringan Covid-19
Oleh NOOR HAYATI MAMAT

29 Januari 2021, 4:00 pm
HULU TERENGGANU – Lebih 400 penduduk Felda Tersat, Ajil dekat sini diarah untuk menjalani ujian saringan Covid-19 hari ini.
Arahan ujian saringan itu telah dikeluarkan oleh Pejabat Kesihatan Daerah Hulu Terengganu menerusi hebahan di aplikasi WhatsApp dan ujian dilakukan di Dewan Serbaneka Felda Tersat dari pukul 9 pagi hingga 12 tengah hari.
Ujian saringan itu dilakukan kepada seluruh penduduk Felda Tersat berikutan peningkatan kes Covid-19 di tanah rancangan tersebut sejak akhir-akhir ini.
Sementara itu, seorang penduduk yang enggan dikenali berkata, proses ujian saringan terhadap lebih 400 penduduk selama tiga jam itu berjalan dengan lancar.
“Pejabat Kesihatan (daerah Hulu Terengganu) menyediakan empat kaunter bagi memudahkan dan melancarkan perjalanan ujian saringan (Covid-19).
” Semoga saringan nanti berikan keputusan yang baik dan kita semua dijauhi daripada Covid-19,” katanya di sini hari ini. – K! ONLINE.


11 kilang buat cemar bakal disita MPK
Oleh MOHD YUNUS YAKKUB

29 Januari 2021, 3:39 pm
KLANG – Sebanyak 11 buah kilang yang disyaki terlibat dalam pencemaran parit atau alur di Kampung Baru Telok Gong akan disita sebelum tindakan susulan termasuk perobohan dilakukan pihak berkuasa.
Timbalan Pengarah Penguat kuasa Majlis Perbandaran Klang (MPK) Shahrul Hazri Abd. Majid berkata, setakat ini hanya sebuah kilang memproses tayar terpakai dikeluarkan notis perobohan struktur binaan mengikut Seksyen 70 (1) Akta Jalan, Parit dan Bangunan 1974 (Akta 133).
“Hasil pemeriksaan terhadap kilang itu mendapati terdapat permohonan Kilang Tanpa Kebenaran (KTK) daripada kilang itu.
“Bagaimanapun ditangguhkan buat sementara waktu sehingga siasatan aduan diselesaikan pihaknya,” katanya ketika dihubungi Kosmo! di sini hari ini.
Kata beliau, semakan akan dilakukan terhadap kilang-kilang lain berhubung sama ada mempunyai lesen sementara KTK atau tidak termasuk status tanah di kawasan berkenaan.
Kosmo! hari ini melaporkan Jabatan Alam Sekitar (JAS) Selangor mendedahkan sebanyak 11 buah kilang disyaki menjadi penyebab utama pencemaran parit atau alur air di Kampung Baru Telok Gong, Pelabuhan Klang di sini yang tular sejak Sabtu lalu.

Kilang-kilang itu dikenal pasti sebagai punca pencemaran selepas hasil pemeriksaan selama lima jam bermula pukul 10 pagi dalam Ops Gempur pada Rabu lalu terhadap premis-premis dalam radius tiga hingga lima kilometer sepanjang alur air tersebut.
Pengarah JAS Selangor, Nor Aziah Jaafar berkata, siasatan mendapati terdapat 13 buah kilang dengan dua daripadanya tidak beroperasi semasa serbuan dilakukan.
“Kilang-kilang yang beroperasi adalah melibatkan lapan buah kilang kitar semula plastik, kilang pirolisis tayar terpakai (dua) dan satu kilang berkaitan pembuatan dakwat,” jelasnya. – K! ONLINE.


Spekulasi rampasan kuasa bertiup kencang di Myanmar
Oleh KOSMO!

29 Januari 2021, 3:38 pm
YANGON – Lebih 12 kedutaan termasuk delegasi Amerika Syarikat(AS) dan Kesatuan Eropah(EU) hari ini menggesa Myanmar supaya mematuhi norma demokrasi, sekali gus menyertai Pertubuhan Bangsa-Bangsa Bersatu dalam menyuarakan kebimbangan bahawa rampasan kuasa tentera akan berlaku.
Myanmar hanya satu dekad keluar daripada pemerintahan tentera selama 50 tahun. Negara itu kini ditadbir di bawah kerajaan demokrasi yang berkongsi kuasa dengan junta tentera.
Sejak beberapa minggu lalu, tentera Myanmar menuduh berlaku penipuan dalam pilihan raya umum pada November tahun lalu yang menyaksikan parti pemerintah, Liga Kebangsaan bagi Demokrasi (NLD) yang dipimpin Aung San Suu Kyi menang besar.
Tuduhan itu semakin serius minggu ini dengan seorang jurucakap tentera pada Selasa lalu enggan menolak kemungkinan rampasan tentera akan diadakan bagi menangani krisis politik tersebut.
Kebimbangan meningkat selepas komander tentera Myanmar, Jeneral Min Aung Hlaing menyuarakan sentimen sama semalam apabila beliau berkata bahawa perlembagaan negara boleh dirombak di bawah keadaan tertentu.
Wakil-wakil rakyat baharu itu dijangka menduduki Parlimen pada 1 Februari ini manakala kawalan keselamatan d ibu kota, Naypyidaw diperketat hari ini dengan polis memasang kawat berduri.

Kedutaan AS bersama 16 negara lain termasuk Britain dan delegasi EU mengeluarkan satu kenyataan hari ini yang menggesa pihak tentera mematuhi norma demokrasi.
“Kami menantikan sidang Parlimen yang aman pada 1 Februari ini dan pemilihan Presiden serta Speaker.
“Kami menentang cubaan untuk mengubah keputusan pilihan raya atau menjejaskan peralihan demokrasi di Myamar ” kata kenyataan bersama itu. – AFP


Mayat lelaki hampir reput dalam rumah
Oleh NOOR HASLIZA NUSI

29 Januari 2021, 3:51 pm
GEORGE TOWN – Mayat seorang lelaki yang belum dikenalpasti identiti ditemui hampir reput di dalam bilik tidur sebuah rumah di Blok Lone Pine, Ayer Itam di sini hari ini.
Mayat lelaki yang hanya berseluar pendek dan tidak berbaju itu dijumpai anggota bomba dalam keadaan terbaring di atas tilam.
Difahamkan, penduduk perumahan terbabit sebelum itu bertindak menghubungi anggota polis selepas terhidu bau busuk dari kediaman berkenaan sejak awal pagi tadi.
Pegawai Operasi dari Balai Bomba dan Penyelamat Paya Terubong, Shahrul Fitri Md. Mokhtar berkata, pihaknya menerima panggilan menyelamat mangsa dan membuka pintu rumah yang terkunci daripada pasukan polis pada pukul 11.01 pagi dan tiba di lokasi kejadian kurang 10 minit kemudian.
Menurutnya, anggota kemudiannya bertindak memecah pintu rumah berkenaan dengan menggunakan peralatan khas dengan masa yang diambil kurang tempoh lima minit.
“Sebaik pintu berjaya dibuka, kami menemui mayat satu lelaki tanpa sebarang identiti di bilik tidur rumah tersebut.

“Melihat keadaan mayatnya, kami percaya lelaki itu sudah meninggal dunia sejak beberapa hari lalu. Mayat itu kemudiannya telah diserahkan kepada pasukan polis untuk tindakan selanjutnya,” katanya di sini sebentar tadi.
Tambahnya, operasi menyelamat mangsa tamat sepenuhnya pada pukul 11.16 pagi tadi. – K! ONLINE.


Parlimen Thai keluarkan ketum daripada senarai narkotik
Oleh KOSMO!

29 Januari 2021, 3:08 pm
BANGKOK – Dewan Perwakilan Thailand memutuskan pada minggu ini untuk mengeluarkan kratom atau ketum daripada senarai narkotik negara itu dan mengklasifikasikannya sebagai bahan kawalan bagi tujuan perubatan, lapor portal phanganist.com
Ketum iaitu sejenis tumbuhan dalam keluarga kopi, telah digunakan dalam perubatan tradisional dan popular kerana memberikan kesan kelegaan.
Dewan Perwakilan bersetuju mengeluarkan ketum daripada senarai dadah terlarang dengan undian 319 menyokong dan 7 menentang sementara tiga wakil rakyat lain tidak hadir.
Usul tersebut kini menunggu kelulusan Dewan Senat dan akan menjadi undang-undang dalam tempoh 90 hari selepas disiarkan dalam Warta Diraja.
Draf undang-undang itu membenarkan pengeluaran, import dan eksport ketum yang akan dikawal oleh Majlis Kawalan Narkotik dengan penjualan ketum akan dikawal ketat.
Orang awam di bawah umur 18 tahun dan wanita mengandung dilarang daripada membeli ketum. – AFP


Akta 446: 23 majikan telah didakwa sejak September
Oleh KOSMO!

29 Januari 2021, 3:47 pm
Oleh ISWAN SHAFIQ ISA
SEBERANG PERAI – Seramai 23 majikan telah dikenakan kompaun serta didakwa di mahkamah sejak lebih empat bulan lalu atas pelbagai kesalahan di bawah Akta Standard Minimum Perumahan, Penginapan dan Kemudahan Pekerja 1990 (Akta 446).
Timbalan Menteri Sumber Manusia, Awang Hashim berkata, antara kesalahan itu termasuk tidak mematuhi peraturan penyediaan penginapan kepada pekerja, tidak mengikut prosedur atau garis panduan yang ditetapkan untuk tujuan tersebut serta beberapa kesalahan lain seperti melibatkan kebersihan tempat tinggal dan sebagainya.
“Semua tindakan ini kita ambil selepas beberapa kertas siasatan dibuka hasil daripada 100 operasi berkaitan yang dijalankan di seluruh negara sebelum ini,” katanya.
Beliau ditemui pemberita selepas mengetuai satu operasi bersepadu khas anjuran Jabatan Tenaga Kerja Semenanjung Malaysia (JTKSM) untuk memeriksa kediaman pekerja asing di Bukit Tengah, Bukit Mertajam di sini, hari ini.
Selain JTKSM, operasi yang membabitkan keseluruhan 30 anggota serta pegawai itu turut melibatkan Pertubuhan Keselamatan Sosial (PERKESO), Kementerian Perdagangan Antarabangsa dan Industri (MITI), Majlis Bandaraya Seberang Prai (MBSP) serta Jabatan Keselamatan dan Kesihatan Pekerjaan (JKKP). – K! ONLINE.


Menteri cadang tubuh Datuk Bandar Incorporated
Oleh ZULKIFLI MANZOR

29 Januari 2021, 4:30 pm
PETALING JAYA – Menteri Wilayah Persekutuan, Tan Sri Annuar Musa bercadang mewujudkan Datuk Bandar Incorporated bagi mempermudahkan dan mempercepatkan program pembaharuan bandar ibu negara.
Menurut beliau, Dewan Bandaraya Kuala Lumpur (DBKL) mempunyai banyak aset dan tanah, tetapi tidak boleh menjalin usaha sama dengan perkara-perkara yang bersifat mengaut keuntungan disebabkan peruntukkan undang-undang.
“Saya sedang meninjau bandar raya (DBKL) sendiri boleh mainkan peranan dengan mewujudkan Datuk Bandar Incorporated. Jika kita dapat baiki sikit dalam akta tertentu DBKL boleh wujudkan seperti mana Menteri Besar Incorporated.
“Dengan itu aset-aset yang ada pada DBKL boleh dipercepatkan untuk projek pembaharuan bandar raya (Kuala Lumpur),” katanya pada bual bicara eksklusif yang disiarkan secara dalam talian hari ini.
Terdahulu, Annuar menerangkan, bandar raya di seluruh dunia akan berhadapan istilah yang disebut sebagai ‘proses mereput’ sama ada dari segi fizikal dan keadaan sosial masyarakatnya.
Kata beliau, Kuala Lumpur yang cuma berkeluasan kira-kira 24,000 hektar, tetapi dengan bilangan penduduk yang kini sekitar 1.9 juta penduduk juga berhadapan perkara sama.

Justeru, katanya, Kuala Lumpur memerlukan kesediaan semua pihak dalam memberi keutamaan kepada program pembaharuan bandar raya supaya ibu negara kekal terancang, relevan dan membangun dengan baik.
Annuar berkata, kebiasaannya DBKL terpaksa menjual tanah untuk tujuan pembangunan, namun situasi itu menyebabkan orang ramai salah faham DBKL semata-mata menjual tanah.
Jelas beliau, DBKL sebenarnya melaksanakan pembangunan, tetapi dengan cara menjual tanah pada harga berdasarkan penilaian Kementerian Kewangan ditambah dengan keuntungan 20 peratus.
Justeru, katanya, Datuk Bandar Incorporated membolehkan DBKL tidak lagi sekadar melaksanakan usaha sama dengan hanya menjual tanah, sebaliknya boleh terlibat dalam usaha sama. – K! ONLINE


Rugi RM4,850 ditipu ‘ADUN’
Oleh MOHAMAD FAIZAL HASHIM

29 Januari 2021, 4:22 pm
JOHOR BAHRU – Seorang lelaki mengalami kerugian RM4,850 ditipu individu yang menyamar sebagai seorang Ahli Dewan Undangan Negeri (ADUN) bagi urusan bantuan komputer kepada sekolah di kawasan Batu Pahat, Rabu lalu.
Ketua Jabatan Siasatan Jenayah Komersial (JSJK) Johor, Asisten Komisioner Mohd. Salleh Abdullah berkata, mangsa berusia 55 tahun dihubungi suspek menerusi aplikasi WhatsApps daripada nombor 010-3865922 yang memperkenalkan diri sebagai seorang ADUN.
Katanya, suspek bertindak meminjam wang sebanyak RM1,350 dan meminta mangsa untuk memindahkan wang tersebut ke dalam akaun Public Bank nombor akaun 6932819417 atas nama Marlon Bin Talib (keldai akaun).
Tambahnya, dalam masa yang sama, suspek juga berjanji kepada mangsa untuk membayar semula wang tersebut pada sebelah malam.
“Suspek turut meminta mangsa membuat pindahan wang lagi berjumlah RM 3,500 ke dalam akaun yang sama dan mangsa mengikuti arahan yang diberikan oleh suspek.
“Mangsa sekali lagi diminta untuk memindahkan wang lagi sebanyak RM1,500 namun mangsa tidak mengikut arahan tersebut.

“Mangsa mengesyaki dirinya ditipu kerana saspek tidak dapat dihubungi lagi dan gagal membuat bayaran semula sebagaimana yang telah dijanjikan,” katanya dalam kenyataan hari ini.
Mohd. Salleh berkata, mangsa yang mengalami kerugian sebanyak RM 4,850 telah mẹmbuat laporan polis di Balai Polis Batu Pahat.
Beliau berkata, kertas siasatan telah dibuka di bawah Seksyen 420 Kanun Keseksaan.
“Polis Johor ingin menasihati orang ramai dan masyarakat supaya membuat semakan dengan terperinci terlebih dahulu seperti membuat pengesahan dengan jabatan atau individu yang berkenaan sebelum melakukan sebarang transaksi kewangan.
“Bersemuka dengan individu yang ingin meminjam wang dan jangan mudah mengikuti arahan yang diberikan melalui aplikasi seperti whatsapps dan media sosial yang lain,” katanya.- K! ONLINE.


Bomba Johor sanitasi pintu masuk negara elak waktu puncak
Oleh KHAIRUL MOHD. ALI

29 Januari 2021, 3:42 pm
ISKANDAR PUTERI – Jabatan Bomba dan Penyelamat Malaysia (JBPM) Johor akan menyusun waktu pelaksanaan sanitasi di tiga pintu masuk ke negara ini bagi memastikan proses berkenaan berjalan dengan lancar dan tidak mengganggu pergerakan lalu lintas.
Pengarah JBPM Johor, Datuk Yahaya Madis berkata, penyusunan itu juga dibuat bagi mengelakkan proses sanitasi berkenaan daripada dilakukan pada waktu puncak.
Jelasnya, perkara itu penting terutamanya di Kompleks Sultan Abu Bakar (KSAB) di Gelang Patah, di sini, yang banyak dilalui kenderaan berat untuk ke Singapura.
“Berhubung proses sanitasi ini, kita akan menyusun jadual pelaksanaannya bagi memastikan ia dibuat selepas kenderaan pulang dan bukan pada waktu puncak.
“Seperti hari bekerja mungkin kita buat pada hari Jumaat yang mana tidak terlalu ramai orang, jika perlu pada waktu malam pun boleh,” katanya.
Beliau berkata demikian kepada pemberita selepas melakukan kesalahan tinjauan pelaksanaan proses sanitasi di KSAB, di sini hari ini.

KSAB menyaksikan sejumlah 4,000 kenderaan berat melalui laluan berkenaan secara ulang alik setiap hari membabitkan penghantaran barangan.
Sebelum ini, Menteri Besar, Datuk Ir. Hasni Mohammad mencadangkan agar JBPM negeri melakukan kerja sanitasi di pintu masuk negara yang terdapat di Johor antaranya KSAB di Gelang Patah, Kompleks Kastam Imigresen dan Kuarantin (CIQ) di Bangunan Sultan Iskandar dan Lapangan Terbang Antarabangsa Senai (LTAS).
Menurut Yahaya lagi, kerja sanitasi di KSAB yang bermula hari ini melibatkan kawasan eksport, import, kaunter pejabat, dan plaza kenderaan logistik.
“Dalam operasi hari ini, seramai 25 anggota bomba, 20 anggota Majlis Bandaraya Iskandar Puteri, dan 15 anggota pengurusan kompleks terlibat.
“Operasi sanitasi di KSAB akan dibuat sebanyak tiga kali seminggu, iaitu pada hari Ahad, Selasa dan Jumaat,” ujarnya.
Selain itu katanya, operasi sanitasi di CIQ juga akan dibuat sebanyak tiga kali seminggu manakala di LTAS mungkin tidak sama kerana penggunaannya yang tidak terlalu kerap.-K! ONLINE.


Suami isteri mengaku tidak salah cedera, perdagang amah
Oleh NUZULSHAM SHAMSUDDIN

29 Januari 2021, 3:34 pm
KUALA LUMPUR – Sepasang suami isteri mengaku tidak bersalah di Mahkamah Sesyen di sini atas enam pertuduhan mencedera dan memperdagangkan pembantu rumah mereka warga Indonesia tahun lalu.
Lim Tuan Ann, 42, yang merupakan pengusaha besi buruk dan isterinya, Lim Siew Lan, 41, yang tidak bekerja membuat pengakuan tidak bersalah itu selepas kesemua pertuduhan dibacakan terhadap mereka di Mahkamah Sesyen di sini hari ini.
Di hadapan Hakim Suzana Hussin, Tuan Ann dan Siew Lan masing-masing didakwa memperdagangkan mangsa yang berusia 26 tahun bagi maksud eksploitasi pengabdian dan pegabdian dengan menggunakan kekerasan di rumah mereka di Taman Batu, Sentul di sini, pada 24 November 2020.
Bagi kesalahan itu kedua-duanya didakwa mengikut Seksyen 12 dan 13 Akta Antipemerdagangan Orang dan Antipenyeludupan Migran (ATIPSOM) 2007.
Hukuman bagi kesalahan itu memperuntukkan penjara tiga hingga 20 tahun serta boleh dikenakan denda, jika sabit kesalahan.
Sementara dihadapan Hakim Mahyon Talib,  Hakim Izralizam Sanusi dan Hakim Emelia Kaswati Mohamad Khalid, Siew Lan didakwa atas empat pertuduhan lain iaitu dengan sengaja menyebabkan cedera parah antaranya menggunakan air panas terhadap mangsa sama di lokasi sama antara 1 Ogos hingga 13 November 2020.

Bagi keempat-empat kesalahan itu, tertuduh didakwa mengikut Seksyen 325 dan Seksyen 326 Kanun Keseksaan yang membawa hukuman penjara antara tujuh dan 20 tahun dan boleh dikenakan denda dan sebat.
Dalam prosiding itu pendakwaan dikendalikan Timbalan Pendakwa Raya, Nadia Zulkefli dan Mohamad Shahrizzat Amadan manakala kedua-dua tertuduh diwakili peguam R.Sivaraj.
Mahkamah kemudian membenarkan Tuan Ann diikat jamin RM12,000 dengan seorang penjamin manakala isterinya Siew Lan diikat jamin RM48,000 dengan dua penjamin berserta syarat tambahan mereka perlu menyerahkan pasport kepada mahkamah dan melaporkan diri di balai polis sekali setiap bulan.
Tarikh 19 Februari ini ditetapkan sebutan semula kes.
Turut hadir dalam prosiding itu, pegawai penyiasat Asisten Superintendan G.S Baldev Singh.
Pada 25 November tahun lalu, media melaporkan sepasang suami isteri ditahan di Taman Batu Jinjang, Sentul kerana disyaki mendera pembantu rumah mereka gara-gara tidak berpuas hati dengan kerjanya.
Ketua Polis Daerah Sentul Asisten Komisioner Beh Eng Lai berkata pasangan berusia 42 dan 41 tahun itu ditahan kira-kira 3 petang susulan laporan yang dibuat oleh orang awam pada hari sama.
Hasil serbuan di rumah itu, polis berjaya menyelamatkan seorang wanita warga Indonesia berusia 26 tahun yang turut mengalami kecederaan teruk di seluruh badan dipercayai didera oleh majikannya. – K! ONLINE


Pemandu, dua kelindan lori maut
Oleh MOHAMAD FAHD RAHMAT

29 Januari 2021, 3:00 pm
BATU PAHAT – Tiga lelaki maut dalam kemalangan membabitkan lori dan treler di Jalan Kluang – Batu Pahat dekat sini, awal pagi hari ini.
Pusat Gerakan Operasi (PGO) Jabatan Bomba dan Penyelamat Malaysia (JBPM) Johor berkata, mangsa yang maut dikenali sebagai Mohamad Azraai Mohamad Rizal, 24, Deli Mustapha, 59, dan Sadam Hussin Hamidon, 30.
“Dalam kejadian pada pukul 6.28 pagi itu, mangsa yang juga pemandu lori yang membawa muatan peralatan bengkel dikenali sebagai Mohamad Azraai Mohamad Rizal, 24, meninggal dunia ditempat kejadian akibat cedera parah.
“Dua kelindan lori berkenaan, Deli Mustapha, 59, dan Sadam Hussin Hamidon, 30 turut maut akibat cedera parah di anggota badan kerana tersepit dibawah lori.
“Manakala pemandu treler, Saiful Nizam Mansor, 39, yang membawa muatan simen berkenaan selamat dan tidak mengalami sebarang kecederaan,” katanya dalam satu kenyataan di sini.
Katanya, terdapat tiga mangsa tersepit di dalam lori tiga tan dan pihak bomba terpaksa menggunakan peralatan khas untuk mengeluarkan mangsa yang tersepit dan turut dibantu oleh sebuah kren.

“Ketiga-tiga mangsa yang tersepit berjaya dikeluarkan dan kesemua mayat diserahkan kepada pihak polis untuk urusan selanjutnya,” jelasnya. -K! ONLINE.


Dua pengedar ketum rempuh sekatan jalan raya
Oleh ROHANA MOHD. NAWI

29 Januari 2021, 12:34 pm
JELI – Dua lelaki yang membawa 415 kilogram daun ketum bertindak nekad merempuh sekatan jalan raya (SJR) Batu 6 dekat Batu Melintang malam tadi apabila kenderaan pacuan empat roda yang dinaiki mereka dikejar polis sejauh 20 kilometer.
Dalam kejadian kira-kira pukul 8.45 malam itu, kedua-dua suspek yang berusia 33 dan 34 tahun mengalami kecederaan pada bahagian tangan dan kaki selepas kenderaan pacuan empat roda jenis Mitsubishi Triton yang dinaiki mereka terbabas di SJR tersebut.
Ketua Polis Kelantan, Datuk Shafien Mamat berkata, pihak polis menerima maklumat mengenai sebuah kenderaan pacuan empat roda berwarna hitam dipandu dalam keadaan berbahaya dan mencurigakan kira-kira pukul 8.30 malam.
Menurutnya, melihat kepada situasi itu, anggota unit kereta peronda (MPV) kemudian mengejar kenderaan terbabit.
“Selepas sejauh 20 kilometer mengejar suspek, pemandu kenderaan itu bertindak merempuh SJR Batu 6 apabila sampai di kawasan itu.
“Insiden itu menyebabkan kenderaan tersebut terbabas di hadapan sebuah stesen minyak yang berada berhampiran SJR. Susulan daripada itu, kedua-dua suspek cuba melarikan diri, namun berjaya ditangkap selepas berlaku pergelutan dengan anggota polis,” katanya ketika dihubungi Kosmo! hari ini.

Menurut Shafien, pemeriksaan di dalam kenderaan itu membawa kepada penemuan sebanyak 83 bungkusan plastik hitam yang dipercayai mengandungi 415 kilogram daun ketum.
Katanya, selain itu, polis turut menemui satu tiub berisi dua biji dipercayai pil kuda dan sebilah kapak kecil berhulu kayu sepanjang 28 sentimeter.
“Siasatan awal mendapati, mereka mengambil daun ketum itu di Kedah dan sedang dalam perjalanan menghala ke Kota Bharu. Berdasarkan siasatan terhadap mereka, daun-daun ketum itu dipercayai akan diedarkan di sekitar Kota Bharu.
Tambahnya, kes disiasat mengikut Seksyen 26(2) Akta Polis 1967, Seksyen 30(3) Akta Racun 1952, Seksyen 12(2) dan Seksyen 15(1)(a) Akta Dadah Berbahaya 1952, serta Seksyen 6(1) Akta Bahan-bahan Kakisan, Letupan dan Senjata Merbahaya. -K! ONLINE.


Terkejut jika Liverpool tiada pemain baharu
Oleh KOSMO!

29 Januari 2021, 2:00 pm
LIVERPOOL – Bekas pemain Liverpool, Danny Murphy mengakui akan terkejut sekiranya pasukan itu membuat keputusan untuk tidak mendapatkan pemain pertahanan pada jendela perpindahan kali ini yang bakal berakhir Isnin nanti.
Murphy percaya, keputusan semasa yang dilakukan oleh Jurgen Klopp dengan menukar posisi pemain tertentu untuk beraksi di bahagian pertahanan adalah tidak betul.
Menurutnya, beliau percaya Liverpool memerlukan perancangan yang lebih tersusun untuk berdepan siri kecederaan tersebut terutama ketika Fabinho kehilangan rakan gandingan semasanya, Jordan Henderson yang mengalami kecederaan.
Dua pemain muda mereka, Rhys Williams dan Nat Phillips terpaksa diturunkan dalam perlawanan besar kerana tidak mempunyai pilihan lain.
“Apa yang menjadi kerisauan ketika ini adalah kekurangan aktiviti dalam pasaran perpindahan sedangkan mereka sangat memerlukan pemain baharu.
“Saya harap mereka dapat melakukan sesuatu sebelum jendela perpindahan ini ditutup. Ia mampu memberikan mereka suntikan semangat.

“Mereka berdepan tempoh yang sukar, ia musim yang pelik. Apa yang pasti, Jurgen Klopp mempunyai dana yang besar dan kekuatan kewangan untuk melakukannya,” katanya.
Tambah Murphy, beliau berharap Liverpool dapat menandatangani paling kurang seorang pemain pertahanan kali ini.
“Saya mengharapkannya. Saya akan terkejut jika mereka tidak berbuat demikian.
“Saya masih fikir Klopp terus meletakkan keyakinan terhadap barisan penyerangnya tetapi ketika ini ia sudah tidak cukup, mereka sendiri berdepan masalah,” jelasnya. – AGENSI


MCMC selesaikan masalah capaian internet di lapan lokasi di empat negeri
Oleh MOHD. HUSNI MOHD. NOOR

29 Januari 2021, 2:47 pm
CYBERJAYA – Suruhanjaya Komunikasi dan Multimedia Malaysia (MCMC) memaklumkan, pihaknya sudah mengambil pendekatan proaktif dalam menangani isu capaian internet di beberapa buah negeri.
Menerusi satu kenyataan akhbar hari ini, MCMC berkata, pihaknya sudah turun padang di lapan lokasi di empat negeri dan isu capaian itu sudah diberi perhatian serius serta disusuli tindakan.
Menurutnya, lapan lokasi berkenaan termasuk tiga lokasi di Kelantan iaitu Kampung Banggol Pak Esah (Pasir Puteh), Kampung Siram, Kedai Tanjong (Pasir Mas) dan Kampung Aring 5 (Gua Musang).
“Selain itu, dua lokasi di Sabah iaitu Kampung Labi (Beaufort) dan Kampung Panikuan (Kudat serta Kampung Waluhu (Ranau).
“Lokasi lain adalah Kampung Kaum Asli Kemidak, Bekok, Segamat di Johor dan Pulau Aman di Pulau Pinang,” katanya. – K! ONLINE.


Haaland dahulu sebelum Mbappe
Oleh KOSMO!

29 Januari 2021, 12:40 pm
MADRID – Bekas Pengurus Besar Real Madrid, Jorge Valdano menggesa kelab itu berusaha keras untuk mendapatkan khidmat Erling Haaland terlebih dahulu berbanding penyerang Paris Saint-Germain, Kylian Mbappe.
Haaland ketika ini sedang melalui tempoh terbaik dalam kariernya apabila meledak 37 gol dalam semua kejohanan selepas membuat debut bersama Borussia Dortmund pada Januari tahun lalu.
Mbappe pula ketika ini menjadi tonggak penting untuk gergasi Perancis itu memburu kejuaraan di Ligue 1 tetapi masih belum membuat keputusan mengenai masa depannya di kelab itu yang kontraknya bakal berakhir pada penghujung musim lalu.
Valdano menganggap perpindahan Mbappe ada pentingnya buat Real, namun presiden kelab itu, Florentino Perez menjadikan Haaland sebagai keutamaan mereka.
“Saya lebih memilih Haaland berbanding Mbappe. Dia mampu bergerak dalam ruang yang luas dan sempit. Selain itu, menjaringkan gol sudah menjadi sifat semulajadinya.
“Saya faham Mbappe adalah seorang pemain bintang tetapi saya lebih mengagumi Haaland kerana dia menjaringkan gol daripada pelbagai sudut dan cara,” katanya.

Dalam pada itu, Valdano berpendapat, pemain muda kelab itu, Martin Odegaard sepatutnya perlu kekal di Santiago Bernebeu untuk membuktikan kemampuannya berbanding berhijrah secara pinjaman.
“Dia perlu kekal kerana sebagai pemai Real mereka perlu bersedia berdepan tempoh yang sukar dan tidak mudah mengalah.
“Persembahannya sudah hampir menyamai Casemiro tetapi dia kurang keyakinan ketika melakukan gerakan selain tidak bersedia mengambil risiko dalam keputusan yang dilakukan,” jelasnya. – AGENSI


Husaini dilantik Ketua Pengarah Pendidikan Tinggi baharu
Oleh SUBKHI SUDARJI

29 Januari 2021, 2:40 pm
PUTRAJAYA – Ketua Pegawai Eksekutif Agensi Kelayakan Malaysia (MQA), Prof. Datuk Dr. Husaini Omar, 57, dilantik sebagai Ketua Pengarah Pendidikan Tinggi (KPPT) baharu berkuat kuasa 1 Februari sehingga 9 Mac 2023.
Menteri Pengajian Tinggi, Datuk Noraini Ahmad berkata, Husaini menggantikan Prof. Datuk Seri Dr. Mohamed Mustafa Ishak yang bersara wajib pada 10 Januari lalu.
Beliau berkata, dia percaya bahawa Husaini akan terus melonjakkan prestasi pendidikan tinggi negara berbekalkan kepakaran, pengalaman dan pencapaian cemerlang yang dimilikinya.
Katanya, ini selaras dengan hasrat yang diaspirasikan dalam Pelan Pembangunan Pendidikan Malaysia (Pendidikan Tinggi) 2015 – 2025.
“Husaini menggalas tugas sebagai Ketua Pegawai Eksekutif MQA dari 1 Jun 2020 sehingga 31 Januari 2021.
“Beliau telah menerbitkan lebih 200 buah penerbitan dalam bentuk jurnal, prosiding, buku, dan laporan teknikal hasil daripada penyelidikan yang dijalankan,” katanya dalam satu kenyataan hari ini. -K! ONLINE.


Agama Melayu guna syahadah pelik
Oleh KOSMO!

29 Januari 2021, 2:35 pm
PETALING JAYA – Orang ramai dinasihatkan agar tidak terpengaruh dengan ajaran Islam Melayu yang disifatkan sebagai ajaran yang sesat lagi menyesatkan.
Yang Dipertua Yayasan Dakwah Islamiah Malaysia (Yadim), Nasrudin Hassan berkata, agensi dakwah seperti Yadim sentiasa bersedia untuk memberi kefahaman dan pemurnian akidah serta fikrah.
“Makin mencabar tugas dakwah kita semua pada zaman mutakhir ini. Sehari dua ini kecoh pula dengan lahirnya agama baharu yang dikenali sebagai Agama Melayu yang menggunakan lafaz syahadah yang pelik.
“Seperti yang saya dengar lafaznya ‘ila ha ila ra ila ma’ dan disambung dengan pengakuan ‘aku Melayu’ sebanyak tujuh kali,” katanya menerusi satu kenyataan di laman Facebook rasminya hari ini.
Menurut Nasrudin, difahamkan ajaran tersebut menolak ajaran Islam yang dianggap sebagai Islam arab dan kononnya mereka membawa Islam Melayu.
“Insya-Allah dari sudut penguatkuasaan, pihak berkuasa agama sedang menyiasat dan merencana tindakan berhikmah.

“Orang ramai dinasihatkan tidak terpengaruh dengan ajaran Islam Melayu yang dibawa oleh individu berkenaan. Jelas ianya adalah ajaran yang sesat lagi menyesat,” tegas beliau.
Terdahulu, satu video berdurasi lapan minit lima saat tular di aplikasi WhatsApp dan media sosial memaparkan aktiviti ritual sebuah kumpulan yang mendakwa mengamalkan ajaran Islam Melayu. – K! ONLINE.